Pengantin ditahan polis ketika majlis berlangsung
Oleh KOSMO!

25 Ogos 2022, 8:00 pm
KAMPALA, Uganda – Seorang pengantin perempuan di Uganda berdepan detik malang apabila ditahan polis pada majlis perkahwinannya kerana didakwa mencuri wang sebanyak £220 (RM1,162) milik majikannya, lapor akhbar Mirror UK, semalam.
Empat pegawai polis tempatan di Mbarara, barat Uganda menyerbu majlis perkahwinan Christine Natuhwere pada 20 Ogos lalu selepas pengurusnya di Centenary Bank, Mirembe Henry, menuduhnya mencuri wang itu.
Walaupun perkara itu disiasat sebagai aduan jenayah, polis telah menasihatkan kedua-dua pihak untuk mendapatkan penyelesaian sivil pada akhir Julai lalu.
Namun begitu, selepas membuka semula kes itu, ketua wilayah memutuskan untuk mendakwa wanita berkenaan atas tuduhan mencuri dan mengarahkan penahanannya.
Satu kenyataan polis berkata, pegawai tersebut telah menyebabkan gangguan awam di majlis berkenaan dan mereka mungkin berbuat demikian atas arahan Henry.
Pegawai berkuasa juga menggunakan kenderaan pengadu untuk membawanya ke penjara.

“Penangkapan itu memalukan mangsa di hadapan pengantin lelaki, keluarga, rakan, tetamu dan mentua.
“Ternyata hari yang sepatutnya menjadi hari paling bahagia dalam hidupnya berakhir dengan mimpi ngeri,” kata peguambela Natuhwera.
Jurucakap polis, Enanga Fred menambah tingkah laku pegawai dalam kes itu adalah memalukan dan dibuat dengan pertimbangan yang buruk.
Sejurus berita mengenai kejadian itu disampaikan kepada Komander Polis Wilayah, pengantin perempuan berkenaan segera dibebaskan dengan permohonan maaf dibuat kepadanya, pengantin lelaki, keluarga, mentua, rakan, tetamu dan pihak gereja.
Komander itu memaklumkan telah menggantung tugas  empat pegawai terbabit dan mendakwa mereka dengan tindakan tatatertib kelakuan yang tidak boleh dipercayai. – Agensi


Pekerja Domino’s hantar piza ke puncak Gunung Fuji
Oleh KOSMO!

25 Ogos 2022, 8:30 pm
TOKYO – Seorang pekerja penghantaran Domino’s Pizza Jepun berusaha keras untuk menghantar piza kepada pendaki yang kelaparan di puncak Gunung Fuji, yang merupakan puncak tertinggi di negara itu, lapor laman berita Thaiger kelmarin.
Dengan mendapat bayaran penghantaran sebanyak 1,000 baht (RM124), jumlah itu kelihatan sederhana memandangkan pekerja tersebut mengambil masa enam jam untuk mendaki gunung berapi aktif setinggi 3,776 meter berkenaan semata-mata demi menghantar piza.
Pada Ahad lalu, akaun Twitter @fatmanairsoft memuat naik gambar penghantar piza tersebut di atas gunung dengan keterangan, ‘Saya mendaki Gunung Fuji semalam dan seseorang memesan piza’.
Lebih mengejutkan apabila komen di hantaran itu mendedahkan bahawa ini bukan kali pertama pekerja penghantar barang Jepun membuat penghantaran ke puncak gunung.
Beberapa pengguna membalas hantaran itu dengan memuat naik gambar memaparkan lebih ramai kakitangan Domino’s pizza, seorang penghantar Uber Eats dan seorang penghantar Demar Can yang juga mendaki gunung.
Bagaimanapun, menurut laporan, memesan penghantaran barang ke puncak Gunung Fuji dilihat menjadi satu trend di Jepun.

Meskipun tidak menghairankan apabila pejalan kaki berasa lapar selepas lima hingga tujuh jam melakukan pendakian di laluan Yoshida, keadaan itu dilihat tidak adil kepada kakitangan penghantaran. – Agensi


Khalid dakwa ‘budak baju hitam’ cuba sabotaj KLFA, KL City
Oleh MOHD. FITRIE MUHAMAD

25 Ogos 2022, 8:29 pm
PERSATUAN Bola Sepak Kuala Lumpur (KLFA) menyifatkan insiden pergaduhan di luar stadium sejurus tamat final Piala Konfederasi Bolasepak Asia (AFC) Zon ASEAN di Stadium Bola Sepak Kuala Lumpur semalam lebih bersifat sabotaj.
Presiden KLFA, Khalid Abdul Samad berkata, badan induk itu sudah pun membuat satu laporan polis dan insiden itu lebih menjurus kepada usaha memburukkan imej KLFA dan Kuala Lumpur City FC (KL City).
“Saya kecewa dan marah dengan peristiwa yang berlaku malam semalam, ada kes rusuhan golongan pengacau. Kita sudah buat laporan polis dan mahu nyatakan di sini, KL City, KLFA dan penyokong Kuala Lumpur tidak terlibat.
“Kita anggap ia peristiwa yang bertujuan memburukan KLFA dan KL City. Kita tidak menolak kemungkinan kumpulan pengacau upahan yang dilakukan oleh mereka yang dengki atau cemburu dengan kejayaan dicapai KL City.
“Agak malang dalam suasana usaha membangunkan KLFA dan KL City, ada pula peristiwa seperti ini dan kita tidak boleh kompromi. Mungkin kita akan senarai hitam mereka hampiri stadium,” katanya.
Pada perlawanan itu, skuad The City Boys muncul jaguh Asia Tenggara selepas membelasah kelab Indonesia, PSM Makassar 5-2.

Bagaimanapun, sambutan dan kemeriahaan kejayaan KL City itu dipalit selepas tercetusnya insiden pergaduhan penyokong di luar stadium dan kejadian berkenaan turut tular di media sosial.
Kejadian itu dikatakan berlaku di jalan utama bersebahan Stadium Bolasepak Kuala Lumpur.
Mengulas risiko yang mungkin bakal dikenakan kepada KL City, Khalid menjelaskan kejadian itu berlaku di luar kawasan namun pihaknya sedia mengemukakan rayuan sekiranya AFC membuat sebarang keputusan.
“Kalau kena denda, kita akan merayu. Kita nak perlawanan diadakan di stadium kita sebab kumpulan hooligan ini mungkin bermatlamatkan untuk memburukkan pasukan KL City.
“Kita rayu kepada AFC kerana tidak tidak pernah bertoleransi dengan kejadian yang dibuat oleh golongan berbaju hitam itu,” katanya.


DRB-HICOM rekod untung RM233 juta
Oleh MUHAMMAD IKHWAN IDERIS

25 Ogos 2022, 7:05 pm
PETALING JAYA – DRB-HICOM Berhad merekodkan keuntungan pra-cukai berjumlah RM233.16 juta dalam tempoh enam bulan berakhir 30 Jun 2022 (1H 2022), disokong peningkatan permintaan dalam sektor automotif berbanding kerugian pra-cukai RM243.22 juta dalam tempoh sama tahun lalu.
Perolehan turut meningkat kepada RM6.62 bilion berbanding RM6.13 bilion dalam enam bulan pertama tahun 2021 (1H 2021), yang mana dua per tiga daripada perolehan disumbangkan sektor automotif.
Prestasi lebih baik itu turut dirangsang oleh pengurangan kerugian di syarikat penghantaran pos dan logistic, Pos Malaysia Berhad yang masih meneruskan program transformasi mereka ketika ini.
DRB-HICOM dalam satu kenyataan di sini berkata, unit perbankannya, Bank Muamalat mencatatkan perolehan bernilai RM587.69 juta berbanding RM546.79 juta tahun lalu, disumbangkan peningkatan pendapatan pembiayaan peribadi dan pembiayaan hartanah.
“Dalam sektor aeroangkasa dan pertahanan, peningkatan penghantaran oleh kontraktor pertahanan, DEFTECH dan perolehan yang lebih baik dari CTRM membantu sektor ini mencatatkan perolehan sebanyak RM309.37 juta.
Kawasan penyediaan katering penerbangan Pos Aviation.
“Sektor perkhidmatan Kumpulan pula berjumlah RM357.56 juta, selepas peningkatan permintaan untuk kenderaan terpakai menyaksikan pendapatan pemeriksaan di PUSPAKOM meningkat, manakala hasil katering penerbangan dan pengendalian darat Pos Aviation turut naik apabila perjalanan udara di peringkat global kembali pulih,” katanya.

Menurut DRB-HICOM, pemulihan Kumpulan kekal di landasan yang betul dan prestasi yang lebih baik diunjurkan bagi tahun kewangan berakhir 31 Disember 2022 berbanding tahun sebelumnya.
“Pengeluaran model baharu, serta pelbagai program promosi oleh semua jenama dalam Kumpulan dijangka meningkatkan lagi segmen automotif DRB-HICOM.
“Segmen perbankan dijangka berkembang dalam pembiayaan runcit berikutan prospek ekonomi domestik yang lebih baik.
“Sementara itu, segmen pos Kumpulan akan meneruskan pelan transformasinya untuk kekal sebagai peneraju utama pasaran dengan perkhidmatan penghantaran keesokan hari,” ujarnya. – KOSMO! ONLINE


Kementerian belum bincang kebenaran Rohingya bekerja
Oleh AMRAN MULUP

25 Ogos 2022, 7:52 pm
ALOR GAJAH – Kementerian Sumber Manusia (KSM) belum menerima sebarang permohonan rasmi berkaitan cadangan Persekutuan Majikan-Majikan Malaysia (MEF) meminta kerajaan membenarkan etnik Rohingya mengisi kekurangan tenaga kerja di negara ini.
Timbalan Menterinya, Datuk Awang Hashim berkata, pihaknya juga belum membuat sebarang perbincangan berhubung cadangan berkenaan.
“Kita tunggu dulu aduan daripada MEF secara rasmi, di peringkat kementerian kita belum ada berbincang mengenai perkara ini kerana belum menerima sebarang aduan (cadangan).
“Mungkin perbincangan di luar sana, mungkin belum sampai kepada pihak kementerian secara rasmi. Ini sebenarnya melibatkan banyak pihak seperti Suruhanjaya Tinggi Pertubuhan Bangsa-bangsa Bersatu bagi Pelarian (UNHCR), Jabatan Imigresen serta beberapa akta yang tidak dihuraikan, biar kita tunggu aduan secara rasmi,” katanya.
Beliau berkata demikian dalam sidang akhbar selepas Majlis Penyerahan Faedah Pertubuhan Keselamatan Sosial (Perkeso) kepada penerima, Mohd. Zulkifli Omar, 59, di Taman Kelemak Jaya di sini, hari ini.
Terdahulu, Presiden MEF, Datuk Dr. Syed Hussain Syed Husman berkata, isu kekurangan pekerja yang dianggap semakin menekan golongan majikan di negara ini mewajarkan kerajaan mempertimbang untuk membenarkan etnik Rohingya bekerja bagi mengisi jurang berkenaan.

Beliau berkata, situasi mendesak ketika ini disifatkan sebagai masa sesuai untuk memberi kebenaran kepada pelarian berkenaan yang berdaftar dengan UNHCR diambil bekerja. – KOSMO! ONLINE


Syabu bernilai RM30.8 juta dirampas, 3 warga emas ditahan
Oleh NORHAFIZAN ZULKIFLI

25 Ogos 2022, 7:00 pm
BENTONG – Polis berjaya merampas dadah jenis syabu seberat 841.06 kilogram (kg) yang bernilai RM30.4 juta selepas melakukan serbuan di dua buah rumah di Kampung Bukit Tinggi dan Taman Anggerik di sini Sabtu lalu.
Ketua Polis Pahang, Datuk Seri Ramli Mohamed Yuusof berkata, dalam serbuan antara pukul 9 malam hingga 11 malam itu, polis menahan tiga lelaki warga emas masing-masing berusia 60, 61 dan 63 tahun di kawasan Bukit Tinggi di sini.
“Hasil tangkapan suspek membawa kepada penemuan sebuah rumah di Taman Anggerik di Bentong yang dijadikan stor sindiket sekali gus membawa kepada rampasan sejumlah 841.06 kg syabu yang dianggarkan bernilai RM30.8 juta.
“Dalam serbuan itu juga, kita turut menemui sepucuk pistol jenis Glock di dalam kereta suspek serta satu laras senjata api tiruan bersama empat kelopak peluru, 50 butir peluru hidup, 17 butir peluru, 12 bore dan dua batang besi ‘barrel’,” katanya dalam sidang akhbar di Ibu Pejabat Polis Daerah Bentong, di sini hari ini.
Tambahnya, turut dirampas dalam serbuan itu ialah sebuah kereta jenis Nissan Sunny dianggarkan bernilai RM5,000, wang tunai berjumlah RM1,564 dan wang di dalam akaun bank suspek bernilai RM6,623.
Menurutnya, siasatan awal mendapati sindiket melakukan penyeludupan dan pengedaran dadah menggunakan perkhidmatan kurier ke pasaran antarabangsa disyaki ke negara serantau selain melakukan pengedaran dadah di pasaran tempatan.

“Ketiga-tiga suspek kini direman selama tujuh hari bermula 21 Ogos sehingga 27 Ogos ini di bawah Seksyen 39B Akta Dadah Berbahaya (ADB) 1952,” ujarnya. – KOSMO! ONLINE


Israel paksa rakyat Palestin musnah rumah sendiri
Oleh KOSMO!

25 Ogos 2022, 7:00 pm
BAITULMUQADDIS – Ketua-ketua bandar Israel di Baitulmuqaddis memaksa rakyat Palestin sama ada merobohkan rumah mereka sendiri atau membayar sekurang-kurangnya AS$25,000 (RM111,900) untuk kontraktor pembandaran melakukan kerja itu, lapor akhbar Arab News semalam.
Mangsa terbaharu ialah Faraj Abu Ramoz yang diarahkan merobohkan rumahnya semalam di kawasan kejiranan Ras-Al-Amoud di Silwan yang merupakan tempat tinggalnya selama tujuh tahun.
Faraj ‘mengaku kalah’ selepas kru perbandaran Baitulmuqaddis dan polis Israel menyerbu rumah keluarganya. Mereka mengancam untuk merobohkannya dan meminta dia membayar untuk kerja-kerja itu.
Aktivis berkata, perobohan adalah sebahagian besar daripada rancangan Israel untuk menghapuskan kehadiran penduduk Palestin dari Baitulmuqaddis Timur.
Rakyat Palestin yang ingin membina rumah menghadapi kos tinggi dan pelbagai karenah birokrasi. Mereka diberi dua pilihan sama ada hilang hak untuk tinggal di bandar mereka sendiri atau membina rumah tanpa permit dan akhirnya diusir.
Lebih 120,000 rakyat Palestin telah meninggalkan Baitulmuqaddis dan kini tinggal di ‘tembok keselamatan’ Israel.

Pengarah kumpulan aktivis Baitulmuqaddis untuk Hal Ekonomi dan Sosial, Zia Hammouri berkata, lebih 20,000 perintah perobohan rumah di bandar itu dibincangkan oleh mahkamah pendudukan haram Israel.
“Ia boleh dilaksanakan pada bila-bila masa mengikut visi pendudukan dan kelulusannya untuk pelaksanaan,” katanya.
Antara 2004 hingga 2019, Israel merobohkan 968 rumah dan 3,177 orang hilang tempat tinggal termasuk 1,704 kanak-kanak. Angka itu tidak termasuk ‘hukuman’ perobohan rumah milik rakyat Palestin yang dituduh Israel sebagai ‘keganasan’. – Agensi


Ketua polis Jepun letak jawatan
Oleh KOSMO!

25 Ogos 2022, 7:30 pm
TOKYO – Ketua Agensi Polis Negara Jepun, Itaru Nakamura mengumumkan peletakan jawatan semalam, selepas siasatan mengenai pembunuhan bekas Perdana Menteri, Shinzo Abe pada bulan lalu selesai.
“Kami membuat keputusan untuk merombak kakitangan dan memulakan ‘lembaran baharu’ bagi tugas-tugas keselamatan.
“Disebabkan itu, saya menyerahkan notis peletakan jawatan kepada Suruhanjaya Keselamatan Awam Negara,” kata Nakamura kepada pemberita.
Beliau membuat pengumuman tersebut dalam satu sidang akhbar yang memperincikan mengenai hasil siasatan berhubung kelemahan dalam sistem keselamatan tentang bagaimana seorang bekas Perdana Menteri sepatutnya dilindungi.
“Ketika meneliti dan menilai semula insiden tersebut, kami membuat keputusan untuk memulakan semula dan merombak sistem keselamatan,” ujar Nakamura.
Pada 8 Julai lepas, Abe ditembak lalu meninggal dunia ketika berkempen di wilayah Nara.

Suspek pembunuhan tersebut ditahan serta-merta dan dipercayai menyasarkan Abe kerana percaya beliau mempunyai kaitan dengan sebuah pertubuhan keagamaan.
Abe merupakan Perdana Menteri paling lama berkhidmatan di Jepun, namun sistem keselamatan dilihat agak longgar ketika beliau menyampaikan ucapan di sebatang jalan di wilayah barat Jepun itu.
Polis di kawasan tersebut turut mengakui bahawa terdapat kelemahan dalam sistem keselamatan bekas pemimpin berkenaan ketika itu. – AFP


Terengganu kekal destinasi pilihan pelabur
Oleh MUHAMMAD IKHWAN IDERIS

25 Ogos 2022, 7:47 pm
KUALA LUMPUR – Terengganu kekal menjadi destinasi pilihan pelabur setelah berjaya menarik jumlah pelaburan RM2.3 bilion dari 2017 sehingga Jun lalu, menurut Timbalan Ketua Pegawai Eksekutif Lembaga Pembangunan Pelaburan Malaysia (MIDA), Sivasuriyamoorthy Sundara Raja.
Jelasnya, ia meliputi 29 projek dalam sektor pembuatan dan membantu mencipta lebih daripada 1,727 peluang pekerjaan bagi penduduk.
“Ia melibatkan bidang produk petroleum, kimia, mineral bukan metalik, perkayuan dan peralatan serta mesin.
“Lebih daripada separuh daripada jumlah pelaburan ini, iaitu sebanyak RM1.27 bilion adalah dari sumber asing,” katanya pada program Siri Pelaburan MIDA berhubung peluang pelaburan di Terengganu yang diadakan di sini hari ini.
Terengganu kini memiliki 25 taman perindustrian meliputi kawasan seluas 4,158 hektar, selain terletak di salah satu laluan maritim paling utama.
Keterhubungannya yang baik turut disokong akses kepada Laluan Rel Pantai Timur (ECRL) yang bakal siap pada 2026 dan Lebuhraya Pantai Timur yang membantu mempromosikan pertumbuhan ekonomi Terengganu.

Kerajaan Negeri Terengganu telah mengenalpasti kluster fokus untuk mencipta industry inovatif dan lestari, termasuk pelancongan, pembuatan, minyak dan gas, bioteknologi, komunikasi, kandungan dan infrastruktur.
Sementara itu, Pengerusi Jawatankuasa Perdagangan, Industri, Pembangunan Wilayah dan Kesejahteraan Pentadbiran Negeri, Datuk Tengku Hassan Tengku Omar berkata, Terengganu telah merekodkan kemajuan besar baru-baru ini menerusi Taman Biopolimer Kerteh, iaitu hab Wilayah Ekonomi Pantai Timur untuk bio-ekonomi dan kimia khas seluas lebih 140 hektar.
“Kedua-dua Fasa 1 dan Fasa 2 telah diambil sepenuhnya, manakala Fasa 3 telah dibuka tahun lalu untuk menampung permintaan yang semakin meningkat daripada pelabur.
“Setakat ini, jumlah pelaburan terkumpul di Taman Biopolimer Kerteh telah meningkat kepada RM 5.6 bilion, dengan lebih 5,000 pekerjaan diwujudkan untuk rakyat Terengganu,” ujarnya. – KOSMO! ONLINE


NGO Gabung harap cuti Jumaat, Sabtu di Johor kekal
Oleh MOHAMAD FAIZAL HASHIM

25 Ogos 2022, 7:09 pm
JOHOR BAHRU – Majlis Penyelaras Gabungan NGO Melayu Negeri Johor (Gabung) berharap agar cuti mingguan di negeri ini akan dikekalkan pada Jumaat dan Sabtu dan tidak ditukar semula kepada Sabtu dan Ahad.
Presiden Gabung, Zaini Atan berkata, cuti mingguan sedia ada dilihat sebagai menghormati hari Jumaat yang merupakan penghulu segala hari selain mengiktiraf agama Islam sebagai agama rasmi negeri.
Katanya, ia secara tidak langsung memudahkan umat Islam khususnya lelaki untuk keluar menunaikan solat Jumaat.
“Jika cuti pada Sabtu dan Ahad, umat Islam akan terkejar-kejar terutamanya bagi kakitangan kerajaan yang bekerja separuh hari pada Jumaat.
“Selain itu, cuti mingguan seperti sekarang ini memberikan kelebihan kepada ekonomi di negeri ini. Orang kita akan berbelanja pada Jumaat dan Sabtu manakala orang Singapura pula berbelanja pada Ahad, ada tiga hari untuk merancakkan ekonomi,” katanya dalam sidang akhbar di Taman Melodies di sini hari ini.
Sementara itu, Zaini berkata, pihak Gabung bagaimanapun menyerahkan kepada kebijaksanaan Sultan Ibrahim membuat keputusan, sama ada ia ditukar semula atau kekal, kita akan akur dengan sebarang keputusan baginda

Jelasnya, keputusan Sultan Ibrahim itu nanti tidak akan dipertikaikan oleh mana-mana pihak sebaliknya semua perlu akur dengan keputusan tersebut.
Pada Januari 2014, Sultan Ibrahim Sultan Iskandar bertitah mengubah cuti mingguan Johor kepada Jumaat dan Sabtu, mengembalikan semula cuti hujung minggu yang telah dilaksanakan di Johor sejak sekian lama.
Menteri Besar Johor ketika itu, Tan Sri Muhyiddin Yassin pada ketika pentadbirannya melaksanakan cuti hujung minggu pada Sabtu dan Ahad bermula tahun 1994.
Kelmarin, Sultan Ibrahim bertitah bahawa baginda tidak akan tergesa-gesa dalam membuat keputusan tentang cadangan kerajaan negeri untuk menukar semula cuti hari minggu negeri itu kepada Sabtu dan Ahad. – KOSMO! ONLINE


AEON, Irama anjur kempen sempena sambutan Hari Merdeka
Oleh KOSMO!

25 Ogos 2022, 6:57 pm
PETALING JAYA – Syarikat peruncitan, AEON Co. (M) Bhd. (AEON) dengan kerjasama Konsortium Industri Rakaman Muzik Malaysia (Irama) akan mengadakan kempen ‘Kita Merdeka Kami Anak Malaysia’ sempena meraikan Hari Kebangsaan ke-65.
AEON dalam satu kenyataan yang dikeluarkan hari ini memaklumkan,  kempen tersebut akan berlangsung di Pekarangan AEON Mall Nilai, Negeri Sembilan pada 31 Ogos ini bermula pada pukul 10 pagi hingga 10 malam.
“Ini juga merupakan salah satu usaha AEON memberikan pengalaman baharu kepada pengunjungnya dengan melaksanakan aktiviti-aktiviti sosial yang sihat.
“AEON dan Irama berharap agar kempen ini dapat menyuntik semangat patriotik dikalangan rakyat Malaysia agar terus cintakan negara,”katanya.
Mengulas lanjut AEON berkata, sempena kempen tersebut, pelbagai aktiviti menarik akan diadakan sempena kempen tersebut, antaranya, khidmat tukar minyak hitam motosikal kapcai secara percuma, ‘bike gathering’, persembahan artis dan pelbagai acara pameran.
Selain itu katanya, AEON turut menganjurkan pertandingan nyanyian Kita Merdeka Kami Anak Malaysia Mencari S7 & IRAMA Idol.

“Menerusi pertandingan ini, juara akan membawa pulang wang tunai RM1,000, RM800 untuk tempat kedua dan RM500 untuk tempat ketiga beserta piala serta sijil.
“Objektif pertandingan ini bertujuan mencari bakat baru untuk diketengahkan dalam industri seni tanah air,” jelasnya
Tambah kenyataan itu, AEON juga akan mengadakan satu konsert, Kami Merdeka yang bermula kira-kira pukul 8.30 malam.
Katanya, konsert tersebut akan menampilkan artis seperti Dr Sam yang popular menerusi lagu patriotik Saya Anak Malaysia, Aris Ariwatan, Ezad Lazim, Eka Hazika, Winnie K, manakala pengacara ialah Hairul Nizam (DIVA).-KOSMO ONLINE


41 gelandangan kembali ke pangkuan keluarga
Oleh NAZARUDIN SHAHARI

25 Ogos 2022, 8:00 pm
SEREMBAN – Seramai 41 orang gelandangan yang disantuni oleh Rumah Minda Ceria (RMC) di sini sejak dua tahun lalu telah kembali ke pangkuan keluarga masing-masing.
Pengerusi Jawatankuasa Bertindak Hal Ehwal Wanita, Keluarga dan Kebajikan negeri, Nicole Tan Lee Koon berkata, seramai empat orang lagi telah mampu berdikari melalui program penempatan pekerjaan.
Katanya, tiga orang lagi sedang menjalani rawatan psikiatri di hospital dan seorang telah meninggal dunia akibat serangan jantung.
“Pada masa ini, terdapat seramai lapan orang penghuni di RMC yang sedang menjalani proses pemulihan dan rawatan.
“Sehingga 31 Julai lalu, seramai 57 orang penghuni telah disantuni oleh RMC,” katanya dalam ucapan pada majlis perasmian RMC di Rahang dekat sini hari ini.
Teks ucapan beliau telah dibacakan oleh Pengarah Jabatan Kebajikan Masyarakat negeri, Rosnah Sardi.

Majlis perasmian itu telah disempurnakan oleh Menteri Besar, Datuk Seri Aminuddin Harun.
Nicole memberitahu, RMC atau rumah transit itu telah ditubuhkan di negeri ini melalui pembentangan bajet kerajaan negeri pada 2021.
Jelasnya, ia merupakan pusat perlindungan dan pemulihan bagi gelandangan yang tidak mempunyai tempat tinggal, tidak mempunyai pekerjaan, mengemis dan merayau-rayau dari satu tempat ke satu tempat yang lain.
“Sejak 2021 hingga kini, kerajaan negeri telah memperuntukkan sebanyak RM405,000 untuk RMC iaitu RM275,000 pada 2021 dan RM130,000 pada tahun ini,” ujarnya.
Sementara itu, Aminuddin dalam ucapannya berharap program RMC dapat membuka dimensi lebih luas kepada semua yang terlibat untuk mengetahui secara dekat perkhidmatan yang telah disediakan di fasiliti tersebut. – KOSMO! ONLINE


Lee Zii Jia akur ditunjukkan jalan keluar Kejohanan Dunia
Oleh MUHAMMAD HELMEE RAMLI

25 Ogos 2022, 7:28 pm
PETALING JAYA – Langkah perseorangan lelaki No.1 negara, Lee Zii Jia pada Kejohanan Badminton Dunia di Tokyo, Jepun tersekat di pusingan ketiga selepas tewas kepada pemain China, Zhao Jun Peng sebentar tadi.
Pada perlawanan yang berlangsung di Gimnasium Tokyo Metropolitan itu, Zii Jia terpaksa akur apabila ditunjukkan jalan keluar menerusi kekalahan tiga set 19-21, 21-11, 19-21 dalam tempoh lebih sejam.
Turun sebagai pemain pilihan, juara Asia itu dilihat memiliki peluang lebih cerah untuk melangkah ke pusingan suku akhir, namun dikejutkan dengan kekalahan 21-19 di set pertama.
Tersentak dengan kekalahan tersebut, Zii Jia kembali memperkemaskan permainan di set berikutnya dan ia nyata berbaloi apabila dia menang 21-11 seterusnya mengheret perlawanan ke set penentuan.
Memasuki set ketiga, pemain No.5 dunia itu menampilkan aksi lebih konsisten untuk mendahului permainan 14-10, namun secara tiba-tiba melakukan kesilapan demi kesilapan sehingga membolehkan Jun Peng menyamakan kedudukan.
Kemudian, pemain China itu tidak menoleh lagi ke belakang apabila mengutip mata demi mata sebelum memastikan tempat ke suku akhir selepas melengkapkan kemenangan 21-19 ke atas Zii Jia.

Sementara itu, beregu lelaki No.1 negara, Aaron Chia-Soh Wooi Yik memastikan tempat ke pusingan suku akhir selepas berhempas pulas menewaskan rakan sepasukan, Goh Sze Fei-Nur Izzuddin Rumsani 21-17, 21-19.
Gandingan No.6 dunia itu dijangka bertemu sama ada beregu Korea Selatan, Choi Sol Gyu-Seo Seung Jae ataupun pemenang pingat emas Sukan Olimpik Tokyo 2020 dari Taiwan, Lee Yang-Wang Chi Lin. – KOSMO! ONLINE


Maxis anjur bengkel eKelas Usahawan untuk golongan wanita B40
Oleh KOSMO!

25 Ogos 2022, 6:43 pm
PETALING JAYA – Maxis bakal menganjurkan bengkel eKelas Usahawan edisi Hari Malaysia pada 24 September ini memfokuskan kepada usahawan wanita daripada komuniti B40
Ketua Jenama dan Pemasaran Maxis, Tai Kam Leong berkata, eKelas Usahawan merangkumi siri bengkel pemasaran digital dengan pendekatan praktikal dan amali untuk memperkasakan usahawan.
Menurut beliau, modulnya  adalah panduan dan kemahiran asas pemasaran, fotografi digital, penulisan naskah iklan, serta kempen pengiklanan melalui platform dalam talian dan media sosial.
Bengkel dalam talian ini terbuka kepada usahawan sedia ada dan juga bagi mereka yang beraspirasi untuk menjadi usahawan.
“Kapasiti terhad sehingga 300 peserta sahaja,” katanya dalam kenyataan yang dikeluarkan.
Selain itu, Maxis telah  melancarkan filem bersempena Hari Kebangsaan dan Hari Malaysia, “Apalah Generasi ini?” untuk mengiktiraf belia Malaysia sebagai pemimpin kini dan masa depan.

Filem ini memberi penghormatan kepada belia sebagai pembentuk budaya dan pemacu ekonomi digital, selain meraikan semangat mereka yang berani dan progresif dalam menghadapi kemungkinan baharu.
“Apalah Generasi ini?” mengikuti cabaran beberapa anak muda tempatan yang cuba mencari pekerjaan dalam masyarakat yang patuh dengan norma baharu.
Respons temu duga mereka didedahkan dengan cara yang unik, dan kita akhirnya mendapati bahawa individu-individu ini adalah  pencipta kandungan dan pembuat video yang mempunyai kemahiran digital untuk berkembang maju pada masa hadapan. -KOSMO! ONLINE


Johor terima pelaburan RM15 bilion menerusi Pusat Data Hijau YTL
Oleh KHAIRUL MOHD. ALI

25 Ogos 2022, 5:57 pm
KULAI – Johor dijangka menerima pelaburan berjumlah RM15 billion dalam tempoh 10 tahun akan datang menerusi projek pembinaan Taman Pusat Data Hijau YTL di sini, yang pertama di Malaysia.
Menteri Besar Johor, Datuk Onn Hafiz Ghazi berkata, bagi fasa pertama projek berkenaan, sejumlah RM1.5 bilion akan dilaburkan syarikat konglomerat tempatan YTL Limited, sebelum tapak berkenaan disewakan kepada peneraju e-perdagangan terkemuka dunia, Sea Limited yang juga merupakan pemilik Shopee.
Menurut beliau, pembinaan Taman Pusat Data Hijau YTL yang akan mengaplikasikan penggunaan tenaga solar itu bakal dibangunkan di kawasan seluas 111 hektar.
“Menerusi pembinaan taman pusat data hijau ini, Johor menjangka akan menerima pelaburan bernilai RM15 billion dalam tempoh 10 tahun, dengan fasa pertama disasarkan siap sepenuhnya pada suku pertama 2024.
“Termasuk Taman Pusat Data Hijau YTL ini, Johor kini memiliki tiga pusat data, iaitu di Taman Teknologi Nusajaya dan juga Lembah Teknologi Sedenak. Ini sekaligus menjadikan Johor sebagai hab pusat data di Malaysia,” katanya ketika berucap pada Majlis Pecah Tanah Pusat Data Sea di Taman Pusat Data Hijau YTL di sini, hari ini.
Turut hadir, Setiausaha Kerajaan Negeri, Tan Sri Azmi Rohani; Ketua Eksekutif Pihak Berkuasa Wilayah Pembangunan Iskandar (IRDA), Datuk Dr. Badrul Hisham Kassim; Pengarah Urusan, YTL Power International Bhd. Datuk Yeoh Seok Hong dan Pengasas Bersama dan Ketua Pegawai Operasi Kumpulan, Sea Ltd. Ye Gang.

Pusat Data Hijau YTL bakal menyediakan kapasiti simpanan sehingga 500 megawatt (mw), manakala Pusat Data Sea bakal menampung kapasiti data sehingga 72 mw.
Tambah Onn Hafiz, Johor mempunyai potensi untuk menjadi peneraju penyedia pusat data antarabangsa berdasarkan beberapa kriteria antaranya infrastruktur, keluasan tanah, modal insan dan juga kemudahan logistik. – KOSMO! ONLINE


Mahkamah: 1MDB langgar prosedur tidak salur cadangan kepada MKD
Oleh NUZULSHAM SHAMSUDDIN

25 Ogos 2022, 6:04 pm
KUALA LUMPUR – Mahkamah Tinggi di sini diberitahu, bahawa Syarikat pelaburan 1Malaysia Development Berhad (1MDB) melanggar prosedur dengan tidak menyalurkan cadangan berhubung pelaburan usaha sama dengan PetroSaudi International Ltd (PSI) kepada Menteri Kewangan Diperbadankan (MKD) sebelum membuat keputusan.
Jelasnya, cadangan pelaburan itu, sepatutnya perlu diberikan kepada menteri terlibat dan perlu dibentangkan kepada Parlimen.
Menjawab soalan peguam utama Tan Sri Muhammad Shafee Abdullah yang mewakili Najib, bekas Timbalan Ketua Setiausaha Kementerian Kewangan, Datuk Siti Zauyah Mohd. Desa, 63, berkata sepanjang pengetahuannya pelanggaran proses itu berlaku sejak penubuhan syarikat itu sehingga beliau bersara pada 2019.
Jelas saksi ke-26 pendakwaan itu, beliau kemudian telah mengemukakan aduan mengenai perkara berkenaan kepada Ketua Setiausaha Perbendaharaan, Tan Sri Dr. Wan Abdul Aziz Wan Abdullah, namun tiada tindakan yang diambil.
Ketika disoal Muhammad Shafee sama ada beliau memberitahu Datuk Seri Najib Tun Razak yang juga menteri kewangan ketika itu mengenainya, Siti Zauyah menjawab, “saya tidak tahu”.
Sebelum ini dalam ucapan pembukaan pada Ogos 2019, Timbalan Pendakwa Raya Datuk Seri Gopal Sri Ram, berkata satu usaha sama palsu antara 1MDB dan Syarikat PetroSaudi International LTD (PSI) yang dikenali sebagai projek Aria diwujudkan tertuduh (Najib) dengan 1MDB meminjam AS$1 bilion.

Ia kononnya untuk melabur dalam syarikat usaha sama dikenali 1MDB Petro Saudi Limited.
Wang berkenaan adalah untuk dimasukkan ke dalam akaun syarikat usaha sama yang mana PetroSaudi International memperoleh 60 peratus saham dengan menyuntik beberapa aset melalui nilai diragukan.
Bagaimanapun, Sri Ram berkata, usaha sama itu tidak dijalankan dengan PSI, sebaliknya melalui syarikat PetroSaudi Holding (Cayman) Ltd. dan Tariq Obaid (kenalan ahli perniagaan dalam buruan Jho Low) melaksanakan perjanjian bagi mewakili Petro Saudi (Cayman).
Dalam pada itu, saksi itu turut memberitahu bahawa permintaan MKD untuk mendapatkan dokumen yang tidak lengkap daripada syarikat 1MDB, tidak pernah dilayan oleh Ketua Pegawai Eksekutifnya (CEO).
Siti Zauyah berkata pihaknya beberapa kali meminta dokumen berkenaan daripada Datuk Shahrol Azral Ibrahim Halmi, antaranya  Memorandum dan Artikel Pertubuhan (M&A) syarikat pelaburan strategik negara itu.
Menjawab soalan peguam utama Tan Sri Muhammad Shafee Abdullah yang mencadangkan tindakan yang tidak melayan permintaan MKD sebagai kurang ajar, Siti Zauyah berkata ia adalah suatu tindakan kurang hormat.
Perbicaraan di hadapan Hakim Datuk Collin Lawrence Sequerah bersambung lagi 5 September ini. – KOSMO! ONLINE


Sejumlah 78,000 tiket aksi final Piala FA sedia dijual
Oleh MUHAMAD ARDIE PUTRA SUHAIMI

25 Ogos 2022, 6:07 pm
Liga Bola Sepak Malaysia (MFL) mengesahkan sebanyak 78,000 keping tiket perlawanan akhir Piala FA 2022 melibatkan Terengganu FC (TFC) menentang Johor Darul Ta’zim (JDT) akan dijual dengan harga bermula RM50 hingga RM200 sekeping.
Semua tiket tersebut akan dijual dalam masa terdekat sehingga hari perlawanan yang dijadualkan berlangsung di Stadium Nasional Bukit Jalil pada 10 September depan.
Ketua Pegawai Eksekutif MFL, Stuart Ramalingam berkata, senarai harga tiket final Piala FA tahun ini dikekalkan seperti perlawanan akhir tahun lepas bermula dengan General Admission yang berharga RM50 dan RM70, Premium Granstand RM150 serta satu kategori baru VIP Grandstand RM200.
“MFL telah menetapkan empat ‘tier’ harga tiket bagi perlawanan akhir Piala FA 2022 yang mana MFL masih mengekalkan harga General Admission RM50 dan RM70 serta Premium Grandstand RM150 meskipun saban tahun berdepan dengan peningkatan kos penganjuran.
“Bagaimanapun bagi kali ini, MFL memperkenalkan tiket VIP Grandstand yang berharga RM200. Empat ‘tier’ tiket ini bagi memberi lebih pilihan kepada penyokong-penyokong untuk mendapatkan tiket bagi menyaksikan perlawanan final itu nanti,” katanya dalam satu kenyataan.
Badan pengelola Liga Malaysia (Liga M) itu juga bakal menyerahkan urusan jualan tiket yang telah diperuntukan kepada pihak pengurusan JDT dan TFC untuk dijual kepada penyokong masing-masing.

“Ini adalah bagi memastikan tiket yang dijual dapat dibeli oleh penyokong pasukan finalis secara sama rata dan adil.
“Maklumat lanjut mengenai proses jualan tiket kepada penyokong akan dimaklumkan oleh pihak TFC dan JDT dalam masa terdekat,” katanya.
Pasukan Harimau Selatan berjaya meloloskan diri ke final selepas menewaskan Melaka United 2-1, manakala TFC pula mara dengan menyingkirkan Selangor FC menerusi penentuan sepakan penalti di peringkat separuh akhir awal bulan ini. – KOSMO! ONLINE


Wanita kena rasuk di Gunung Angsi
Oleh NOR AINNA HAMZAH

25 Ogos 2022, 6:12 pm
KUALA PILAH – Angkatan Pertahanan Awam Malaysia (APM) menenangkan wanita yang pada mulanya mengalami kesakitan ketika aktiviti pendakian di Gunung Angsi, di sini, sebelum dipercayai dirasuk, petang semalam.
Pegawai APM Daerah Kuala Pilah, Lt. (PA) Mohamad Ghazali Abd Rahim berkata, Pusat Kawalan Operasi Daerah (PKOD) menerima panggilan kecemasan dari orang awam berhubung kejadian berkenaan.
“Seramai enam anggota diketuai oleh Sarjan (PA) Mazni Abdul Wahab dikejarkan ke lokasi kejadian di Taman Rekreasi Ulu Bendul dan setibanya dilokasi didapati seorang mangsa lelaki telah berada di bahagian tempat letak kenderaan.
“Anggota ke lokasi empangan membawa turun mangsa wanita dalam lingkungan usia 40 an yang ditemani lima orang rakannya. Mangsa mengalami lemah badan dan luka kecil di ibu jari kakinya,” katanya ketika dihubungi hari ini.
Tambahnya, mangsa kemudian ditenangkan oleh anggota penyelamat dan pada pukul 7.30 petang mangsa dibawa ke Hospital Tuanku Ampuan Najihah (HTAN) untuk mendapatkan rawatan selanjutnya. – KOSMO! ONLINE


Ditembak semasa tunggang motosikal, sempat minta tolong guard
25 Ogos 2022, 6:27 pm
PETALING JAYA – Seorang ahli perniagaan warga tempatan berdepan detik ngeri apabila ditembak ketika dia sedang menunggang motosikal di kawasan Kota Damansara, dekat sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihak polis menerima panggilan daripada orang awam pada pukul 8.40 malam melaporkan kejadian seorang lelaki telah ditembak.
“Bertindak atas maklumat, sepasukan polis telah pergi ke tempat kejadian untuk menjalankan siasatan awal.
“Hasil pemeriksaan di tempat kejadian mendapati sebuah motosikal telah ditinggalkan di sekitar kawasan berkenaan dan mangsa dipercayai telah terbabas setelah ditembak suspek,” ujarnya dalam kenyataan hari ini.
Menurutnya, siasatan lanjut mendapati mangsa yang berumur lingkungan 40-an disyaki telah terbabas selepas ditembak oleh suspek (lelaki) yang tidak dikenali.
“Mangsa bagaimanapun berjaya melarikan diri serta mendapat bantuan daripada pengawal keselamatan di kawasan perumahan tidak jauh dari lokasi kejadian,” katanya.

Jelas beliau, mangsa mengalami kecederaan pada bahagian dada (sebelah kiri) dan lengan sebelah kiri.
Katanya, mangsa telah dibawa ke hospital untuk mendapatkan rawatan dan kes disiasat dibawah Seksyen 307 Kanun Keseksaan. – KOSMO! ONLINE


Alhamdulillah, ini semua rezeki Allah – Wawa Zainal
Oleh SAIRUL ZAMRI MISRANI

25 Ogos 2022, 6:30 pm
PETALING JAYA – Tidak sampai 24 jam dilancarkan, koleksi tudung terbaharu pelakon dan usahawan terkenal Wawa Zainal iaitu Wawa Scarve habis terjual sebanyak 90,000 helai dengan anggaran pendapatan RM2.5 juta.
Wawa atau nama sebenarnya Nur Hawa Zainal Abidin berkata, ini adalah bukti sokongan pelanggan setianya selain menyifatkan itu adalah rezeki daripada Allah.
“Alhamdulillah, untuk keluaran kumpulan pertama (first batch) ini habis terjual. Tipu kalau cakap tak meletakkan sasaran dan harapan tinggi, tapi apabila benar-benar terjadi memang bersyukur sangat.
“Pada mulanya buat 20,000 helai, lepas itu 50,000 hingga mencecah 90,000 dan habis terjual. Insya-Allah kita akan keluarkan lagi,” katanya.
Menurut Wawa yang juga isteri kepada pelakon Aeril Zafrel itu, bisnes kecil-kecilan yang diusahakannya itu dapat membantu ekonomi peniaga kecil serta hasil pendapatan boleh disumbangkan kepada golongan memerlukan.
“Saya percaya dalam rezeki kita, pasti ada rezeki orang lain juga. Itu saya cuba tanam dalam diri dan perniagaan ini.

“Kalau kita dapat bantu mereka yang memerlukan, insya-Allah rezeki itu akan sentiasa ada.
“Sejujurnya, saya seronok melihat ada ramai lagi orang Melayu kita yang mula mencipta kejayaan atas usaha dan kerja keras mereka,” katanya. – KOSMO! ONLINE


Wanita akui terlalu cantik untuk bekerja sebagai tukang plaster
Oleh KOSMO!

25 Ogos 2022, 6:30 pm
LONDON – Seorang wanita di Britain mendedahkan sering diberitahu bahawa dia terlalu cantik untuk bekerja sebagai tukang plaster dinding bangunan, lapor akhbar New York Post, semalam.
Melissa Borsellino, 27, memulakan kerjaya sebagai pengurus pub, namun akibat tertekan dengan pelanggan setiap malam, dia memutuskan untuk mengikut jejak langkah bapanya dan berlatih sebagai tukang plaster.
Melissa kini bekerja di tapak bangunan yang penuh dengan lelaki dan belum bertemu mana-mana wanita lain yang bekerja di lapangan.
“Saya perlu meninggalkan industri hospitaliti kerana ia membuat saya cemas. Oleh kerana mengalami disleksia, pilihan saya jadi terhad kerana bergelut untuk menggunakan komputer,” katanya.
Dia kemudian meminta bapanya, Tony, 56, yang merupakan seorang tukang plaster dengan pengalaman 40 tahun untuk menunjukkan kepadanya cara dia bekerja.
Walaupun Melissa pada awalnya tidak mempunyai stamina, dia mempunyai motivasi untuk bekerja.

Gadis tersebut memberitahu agensi berita Mercury Press bahawa dia berharap kisahnya memberi inspirasi kepada wanita lain untuk bertahan di tempat kerja terutamanya dalam industri yang didominasi lelaki. – Agensi


MTUC bantah saranan tangguh waktu bekerja 45 jam seminggu
Oleh ZULKIFLI MANZOR

25 Ogos 2022, 5:50 pm
PETALING JAYA – Kongres Kesatuan Sekerja Malaysia (MTUC) meminta kerajaan melaksanakan sepenuhnya Akta Kerja 1955 (Pindaan) 2022 ini pada 1 September ini tanpa sebarang penangguhan.
Presidennya, Mohd. Effendy Abdul Ghani berkata, ia termasuk pengurangan waktu kerja mingguan daripada 48 jam kepada 45 jam yang sesetengah pihak termasuk majikan mahu ia ditangguhkan.
Mohd Effendy.
“Adalah tidak wajar sama sekali dan tidak adil kepada pekerja-pekerja sekiranya terdapat beberapa pindaan yang memberikan manfaat kepada pekerja ditangguhkan.
“Cadangan dan perbincangan pindaan ini telah lama diusahakan dan jika pindaan ditangguhkan sama ada sebahagian atau sepenuhnya akan menyebabkan kerajaan terpaksa berhadapan dengan golongan pekerja yang menunggu pindaan ini.
“Jelas ini merupakan tindakan yang merugikan apatah lagi akta tersebut telah diwartakan oleh kerajaan,” katanya dalam satu kenyataan di sini hari ini.
Mohd. Effendy berkata, MTUC malah berharap Jabatan Tenaga Kerja (JTK) melakukan penguatkuasaan bagi memastikan semua majikan mematuhi peraturan baharu itu.

Dalam pada itu, katanya, MTUC menggesa majikan tidak manipulasi bayaran kerja lebih masa serta waktu rehat pekerja apabila pengurangan waktu kerja mingguan kepada 45 jam dilaksanakan.
Timbalan Menteri Sumber Manusia, Datuk Awang Hashim sebelum ini memberitahu, pindaan kepada Akta Kerja 1955 berhubung pengurangan waktu kerja mingguan daripada 48 jam kepada 45 jam akan berkuat kuasa pada 1 September ini.
Pindaan itu bertujuan menjaga kebajikan pekerja serta memberi kelonggaran dalam waktu kerja, selaras dengan Konvensyen Pertubuhan Buruh Antarabangsa (ILO)
Dalam pada itu, beliau membidas pihak yang menyarankan perlaksanaan gaji minimum ditangguhkan sedangkan pekerja masih dibebani dengan kenaikan kos sara hidup akibat kenaikan harga barangan.
“Begitu juga dengan pekerja dari sektor tidak formal yang berhempas pulas bekerja dengan gaji yang tidak menentu,” katanya. – KOSMO! ONLINE


Kementerian Kewangan nafi dakwaan Belanjawan 2023 dipercepatkan
Oleh MOHAMAD FAIZAL HASHIM

25 Ogos 2022, 6:21 pm
ISKANDAR PUTERI – Kementerian Kewangan menafikan spekulasi berhubung desakan sesetengah pihak bahawa pembentangan Belanjawan 2023 akan dipercepatkan kepada bulan depan.
Timbalan Menteri Kewangan 1, Datuk Mohd. Shahar Abdullah berkata, pengumuman bajet itu akan dibuat mengikut jadual asal kalendar Parlimen yang akan dibentangkan pada 28 Oktober ini.
“Seperti ditetapkan, Bajet 2023 akan dibentangkan pada 28 Oktober ini seperti yang direkodkan pada takwim Dewan Rakyat.
“Saya tidak menerima sebarang maklumat Bajet 2023 akan disegerakan bulan depan. Apa yang saya tahu, tarikh pembentangan bajet akan kekal seperti dijadualkan,” katanya.
Beliau berkata demikian pada sidang akhbar selepas majlis menandatangani memorandum persefahaman kerjasama membangunkan sukan dron antara Futurise Sdn. Bhd. dengan Iskandar Investment Berhad (IIB) di Medini, di sini hari ini.
Sebelum ini, terdapat dakwaan mengatakan wujud desakan supaya pembentangan Belanjawan 2023 disegerakan pada bulan depan bagi memberi laluan kepada Pilihan Raya Umum Ke-15 (PRU15).

Pada 17 Ogos lalu, Perdana Menteri, Datuk Seri Ismail Sabri Yaakob dijangka akan memohon pembubaran Parlimen bagi memberi laluan kepada PRU15 selepas pembentangan Bajet 2023.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar dilaporkan menafikan dakwaan dan spekulasi mengatakan Parlimen akan dibubarkan bulan depan.
Pada 7 Ogos lalu, Menteri Kewangan, Tengku Datuk Seri Zafrul Tengku Abdul Aziz, dilaporkan menolak desas desus kononnya pembentangan Belanjawan 2023 akan dipercepatkan dan menyifatkan spekulasi yang tersebar hanyalah spekulasi semata-mata. – KOSMO! ONLINE


Tak sempat habiskan aktiviti memancing
Oleh MOHD YUNUS YAKKUB

25 Ogos 2022, 4:36 pm
KUALA SELANGOR – Hasrat 10 lelaki menghabiskan tiga hari bagi aktiviti memancing di laut terbantut selepas bot dinaiki mereka didapati tidak mempunyai lesen yang sah.
Situasi itu menyebabkan mereka bersama seorang tekong ditahan kira-kira pukul 2.15 petang di kedudukan 34.2 batu nautika barat di Tanjung Karang, kelmarin.
Kesemua mereka merupakan warga tempatan itu berusia 40 hingga 76 tahun.
Pengarah Maritim Selangor, Kepten Maritim V. Siva Kumar berkata, bot itu dikesan ketika Kapal Maritim (KM) Bagan Datuk sedang melakukan rondaan Ops Ehsan, Ops Benteng Laut dan Ops Belangkas di sekitar perairan Selangor.
Difahamkan, semua pemancing itu baharu bertolak pada Isnin lalu dengan trip memancing mereka dijangka selama dua hari tiga malam.
“Hasil pemeriksaan mendapati bot tersebut tidak mempunyai lesen pengoperasian yang sah.

“Selain itu, bot tersebut juga tidak dilengkapi dengan peralatan komunikasi dan alat keselamatan seperti pemadam api,” katanya dalam kenyataan hari ini.
Siva Kumar memaklumkan Maritim Selangor turut berjaya menahan sebuah bot nelayan kelas C kerana melanggar syarat sah lesen di lokasi berhampiran bot pemancing tersebut, selang 35 minit kemudian.
Ujarnya, semakan mendapati bot tersebut didaftarkan di Hutan Melintang, Perak telah menangkap ikan di luar kawasan dibenarkan.
Pemeriksaan lanjut menemui tiga lelaki termasuk tekong dipercayai warga Indonesia berusia 20 hingga 39 tahun di bot nelayan itu dan gagal mengemukakan dokumen perjalanan diri yang sah.
“Kesemua mereka termasuk pemancing telah dibawa ke jeti Pasukan Polis Marin Pulau Indah sebelum diserahkan kepada pegawai penyiasat Maritim Malaysia.
“Kes disiasat mengikut Ordinan Perkapalan Saudagar (MSO) 1952, Akta Perikanan 1985 dan Akta Imigresen 1959/63,” katanya. – KOSMO! ONLINE


Lelaki pengsan akibat putus cinta
Oleh KOSMO!

25 Ogos 2022, 5:30 pm
JAKARTA – Sebuah klip video tular di media sosial Indoensia memaparkan kejadian seorang lelaki menangis sehingga pengsan akibat ditinggalkan kekasihnya selepas bercinta selama tujuh tahun, lapor laman berita Tribunnews semalam.
Video itu dimuat naik dalam akaun Instagram @duniapunyacerita.
Lelaki itu dikatakan mempercayai teman wanitanya sehingga sanggup membenarkan gadis tersebut memegang kad bank miliknya. Akaun bank itu dikatakan mempunyai wang gajinya selama enam tahun.
Dalam video tersebut, dia kelihatan tidak berdaya dan lesu ketika dikelilingi keluarga yang cuba memberi semangat.
Tangisannya berlarutan di luar rumah sehingga tertelungkup di atas tanaman manakala dua wanita kelihatan cuba menenangkannya.
Video berkenaan mendapat perhatian netizen di ruangan komen.

“Sabar bang, past diganti dengan yang lebih baik,” kata seorang netizen.
“Wanita paling setia hanyalah ibu,” komen netizen lain. – Agensi


[VIDEO] Rosmah tidak memberi respon soal pengampunan diraja Najib
Oleh AZMI NORDIN

25 Ogos 2022, 4:01 pm
KUALA LUMPUR – Datin Seri Rosmah Mansor bergerak pulang selepas mengikuti perbicaraan Datuk Seri Najib berhubung kes penyelewengan dana 1Malaysia Development Berhad (1MDB) berjumlah RM2.28 bilion di Mahkamah Kuala Lumpur, hari ini.
Beliau yang keluar sekitar pukul 3.39 petang itu hanya memberitahu tentang khabar kesihatan suaminya yang dua hari sudah dimasukkan ke penjara.
“Datuk sihat, Alhamdulillah.
“Terima kasih banyak banyak kerana datang beri sokongan,” katanya kepada pemberita.
Namun begitu, beliau mendiamkan diri apabila ditanya berhubung pengampunan diraja sama ada sudah difailkan atau belum.
Isteri bekas Perdana Menteri itu kemudian meninggalkan Kompleks Mahkamah Kuala Lumpur dengan kenderaan yang beliau hadir tanpa iringin polis. – KOSMO! ONLINE


[VIDEO] Saya tidak akan cakap apa-apa – Muhammad Shafee
Oleh AZMI NORDIN

25 Ogos 2022, 3:57 pm
KUALA LUMPUR – ”Saya takkan cakap apa-apa, sebab kamu putar belit ayat kami, walaupun dalam mahkamah.
Demikian kata peguam Datuk Seri Najib Razak, Tan Sri Muhammad Shafee Abdullah ketika hadir pukul 2.20 petang bagi kes 1MDB di Mahkamah Kuala Lumpur.
Beliau berkata demikan selepas ditanya pemberita untuk mengulas sedikit sebanyak berkenaan kes yang sedang dibicarakan. – KOSMO! ONLINE


Najib kekal di Penjara Kajang
Oleh AZMI NORDIN

25 Ogos 2022, 5:10 pm
KUALA LUMPUR – Bekas Perdana Menteri, Datuk Seri Najib Tun Razak, akan berada di Penjara Kajang dan setakat ini tidak menerima arahan untuk dipindahkan ke Penjara Sungai Buloh.
Pegawai khas Najib, Ahmad Lutfi Azhar berkata, setakat ini hanya peguam sahaja datang melawat Ahli Parlimen Pekan itu di Penjara Kajang.
Tambahnya, hari ini juga adalah hari pertama bagi Najib bertemu keluarga di Mahkamah selepas dimasukkan ke dalam Penjara Kajang.
Bagaimanapun, Lutfi memaklumkan dia tidak mengetahui bila bekas Perdana Menteri itu akan dihantar ke Penjara Sungai Buloh.
“Setakat ini Najib akan berada di Kajang,” katanya ringkas ketika ditemui.
Sementara itu, kira-kira 20 orang penyokong Najib melaungkan “bosku” dan “lawan tetap lawan” di luar pintu masuk Mahkamah Kuala Lumpur mengiringi bekas Perdana Menteri keluar sekitar pukul 4.20 petang.

Bekas Perdana Menteri itu meninggalkan kompleks Mahkamah sambil melambai tangan dengan menaiki sebuah kenderaan utiliti sukan (SUV) diiringi anggota polis. – KOSMO ONLINE!


Pegawai atasan Moscow maut dalam letupan bom kereta
Oleh KOSMO!

25 Ogos 2022, 4:46 pm
MOSCOW – Seorang pegawai atasan Kremlin di Ukraine terbunuh dalam letupan bom kereta hanya beberapa hari selepas anak perempuan sekutu rapat Presiden Vladimir Putin, Darya Dugina, dibunuh dengan cara sama, lapor akhbar The Sun, semalam.
Letupan yang mengorbankan Ivan Sushko, 40, itu telah dirakam televisyen litar tertutup (CCTV).
Sushko ialah seorang pegawai di wilayah Zaporizhzhia yang dikuasai Moscow, dan terbunuh dalam letupan yang menyebabkan keretanya musnah hari ini.
Dia dilaporkan sedang membawa anak angkatnya ke tadika semasa menjadi sasaran serangan, tetapi tetapi kanak-kanak itu tidak mengalami sebarang kecederaan.
Sushko merupakan Ketua Mykhailivka, pentadbiran tentera sivil di rantau itu yang menempatkan loji nuklear terbesar di Eropah iaitu di Zaporizhzhia.
“Sebuah alat letupan telah diletakkan di bawah tempat duduk keretanya,” kata pegawai kanan Russia di wilayah yang diduduki, Vladimir Rogov.

Rogov berkata, serangan itu dilakukan oleh pengkhianat di rantau tersebut dan berikrar untuk menjejaki mereka.
Sementara itu, Ketua Jawatankuasa Penyiasatan Russia, Alexander Bastrykin mengumumkan siasatan jenayah dilancarkan ke atas pembunuhan Sushko. – Agensi


Tak jadi nikah 2 lepas isteri tunjuk slip gaji berbaki RM800
Oleh KOSMO!

25 Ogos 2022, 5:07 pm
PETALING JAYA – Hasrat seorang lelaki untuk ‘memadukan’ isterinya dengan seorang janda anak satu berkecai selepas wanita itu mendedahkan slip gaji lelaki itu kepada bakal madunya.
Menerusi perkongsian di laman Twitter, wanita berkenaan bertindak demikian selepas suaminya menjalinkan hubungan dengan seorang wanita dan kedua-duanya sedang merancang untuk berkahwin.
Malah katanya, wanita itu juga sudah berani menghubunginya menerusi aplikasi WhatsApp dan meminta izin darinya untuk bermadu.
Bagaimanapun katanya, tindakan suaminya itu seolah-olah ‘tidak sedar diri’ apabila baki gajinya hanya tinggal RM800 sahaja.
“Aku bawak keluar slip gaji suami aku, dok terang dah kat sana gaji berapa, potong itu ini tinggal RM800.
“Aku bawak keluar pulak geran kereta atas nama aku, surat rumah atas nama aku, motor pun atas nama aku. Suami aku tiada kereta apa pun. Aku cakap agak-agak gaji RM800 dapat apa?,” katanya.

Jelas wanita itu lagi, suaminya juga hanya memberi nafkah hanya untuk ‘lepas tekak’ sekitar RM100 sehingga RM200 sebulan dan kadang-kadang duit itu pun lelaki itu minta semula.
“Sekarang duduk berdua kamu fikirlah baik-baik dahulu nak kawin lagi ke tak mahu, ini kami baru bukak pasal zahir, batin kami,”ujarnya.
Susulan pendedahan itu, wanita tersebut memaklumkan bahawa lelaki telah memohon maaf sambil menangis.
“Baru ada akal, perempuan tu pun duk WhatsApp cakap tak sanggup nak nikah dia tau dia salah mintak maaf,” katanya.- KOSMO! ONLINE


Najib dipenjara, jadi azimat buat UMNO lebih kuat
Oleh KOSMO!

25 Ogos 2022, 4:09 pm
PETALING JAYA – Keputusan mahkamah menjatuhkan hukuman penjara dan denda kepada bekas Perdana Menteri, Datuk Seri Najib Tun Razak tidak sesekali melemahkan parti UMNO.
Sebaliknya kata Presiden UMNO, Datuk Seri Ahmad Zahid Hamidi, kisah itu akan menjadi azimat penguat untuk semua ahli terus bersama dan lebih bersemangat dalam berjuang.
Kata beliau, ramai yang menjangkakan api kemaraan UMNO akan terpadam dengan pemenjaraan Najib Razak.
“Kisah Najib Razak bukanlah pengakhiran kepada perjuangan mengembalikan kemakmuran di bumi Malaysia,” katanya dalam satu kenyataan di laman Facebook hari ini.
Ahmad Zahid berkata, selepas Pilihan Raya Umum Ke-14 (PRU-14), ramai menyatakan UMNO telah tiada dan sudah berakhir.
Katanya, mereka mahu menamatkan terus riwayat UMNO, namun berkat keazaman bersama kita berjaya menghalanginya.

“Selepas gagal dan melihat kebangkitan UMNO, mereka mahu menguasai (hijack) parti terbesar orang Melayu ini. Mahu memperkudakan UMNO untuk menjamin kedudukan politik, kuasa dan jawatan mereka yang kian lemah.
“Namun berkat keazaman pemimpin dan ahli UMNO yang setia, sekali lagi bersama kita berjaya menghalanginya,”ujarnya.
Pada masa sama, Ahmad Zahid berkata, beliau bersyukur ke hadrat Ilahi kerana para pimpinan UMNO yang setia kepada perjuangan UMNO tidak tunduk dan mengalah.
“Termasuk Datuk Seri Najib Tun Razak yang telah begitu banyak berjasa kepada UMNO yang kini dipenjarakan,” katanya. – KOSMO! ONLINE


Buatlah ‘check up’, ajal tak kenal usia – Uyaina Arshad
Oleh SAIRUL ZAMRI MISRANI

25 Ogos 2022, 4:08 pm
PETALING JAYA – Dalam masih bersedih atas pemergian abang tersayang seminggu lalu, pengacara dan pelakon Uyaina Arshad menasihatkan orang ramai agar sentiasa mengutamakan soal kesihatan selain melakukan pemeriksaan secara berkala.
Menerusi perkongsian dalam Instgaram, Uyaina berpendapat, sentiasa mengamalkan gaya hidup sihat dan aktif bersukan bukan satu jaminan seseorang bebas daripada sebarang penyakit.
Mengambil contoh abang kandungnya sendiri iaitu Mohd. Attaful Uzair Arshad yang meninggal dunia pada 18 Ogos lalu akibat jantung tersumbat, Uyaina berkata, arwah seorang yang sentiasa mengamalkan gaya hidup sihat, selain aktif bersukan.
“Arwah abang langsung tidak menunjukkan simptom, cuma pernah mengadu kepada kakak ipar yang dia kerap sakit dada.
“Ini saya boleh katakan simptom awal untuk orang yang ada masalah jantung,” tulisnya.
Tambah Uyaina yang kini menunggu hari untuk bersalin, penyakit itu boleh berpunca daripada keturunan atau genetik kerana dia sendiri pernah didiagnos dengan masalah komplikasi jantung sekitar empat tahun lalu.

“Pertama masalah Supraventricular Tachycardia (SVT)  iaitu degupan jantung saya laju dan komplikasi Quadricuspid Aortic Valve (QAV) di mana orang normal mempunyai tiga, manakala saya empat.
“Saya tiada masalah lain, begitu juga arwah abang. Keturunan atau genetik juga antara  faktor yang meninggikan lagi risiko penyakit jantung.
“Sila ambil perhatian di situ, terutama jika ibu bapa atau adik-beradik yang pernah terkena serangan jantung pada usia muda,” katanya.
Uyaina atau nama sebenarnya Saidatul Naseha Uyaina, 30, turut mengingatkan orang ramai supaya melakukan pemeriksaan tahap kesihatan kerana penyakit dan maut tidak mengenal usia.
“Saya didiagnos ketika umur 27 tahun, manakala abang sulung meninggal dunia pada usia 35 tahun. Kita semua kena beringat penyakit atau ajal tidak kenal usia.
“Kita mungkin amalkan gaya hidup sihat, aktif, rajin bersenam dan menjaga makan. Tetapi, tolong pergi buat pemeriksaan kesihatan. Pergi jumpa doktor untuk periksa darah dan keadaan tubuh badan,” rayunya lagi.
Terdahulu, Mohd. Attaful yang bertugas sebagai pegawai perubatan di Hospital Angkatan Tentera Tuanku Mizan di ibu kota dipercayai mengalami serangan jantung ketika sedang berbasikal. – KOSMO! ONLINE


Mahkamah: MB Perlis sah bercerai
Oleh NUZULSHAM SHAMSUDDIN

25 Ogos 2022, 4:58 pm
KAJANG – Mahkamah Rendah Syariah Hulu Langat di sini hari ini mengesahkan lafaz cerai yang dibuat oleh Menteri Besar Perlis, Datuk Seri Azlan Man terhadap isterinya, Sova Ali, pada April lalu.
Menurut peguam syarie, Nurul Atikah Abd. Rashid mewakili Azlan, 63, selaku defendan Hakim Syarie Abdullah Zuhdee Ab. Halim mengesahkan pasangan itu bercerai dengan talak satu pada prosiding yang dijalankan secara tertutup.
Pengesahan lafaz cerai itu dibuat berdasarkan Seksyen 57 Enakmen Undang-Undang Keluarga Islam (Negeri Selangor) 2003.
“Siasatan lafaz cerai telah pun dibuat dan disahkan di mahkamah hari ini. Berkenaan hal-hal tuntutan terhadap defendan (Azlan), pihak kami hanya bersedia sahaja sekiranya ada tuntutan daripada plaintif, kalau ada, tiada masalah. Terpulang pada pihak sebelah sana.
“Punca perceraian tidak didedahkan kerana perkara ini sensitif, dibimbangi mengaibkan, cuma sudah lafaz cerai dan disahkan oleh mahkamah,” katanya ketika ditemui selepas tamat prosiding.
Sementara itu, peguam syarie, Muhammad Syafiq Ibrahim yang mewakili Sova, 40, selaku plaintif mengesahkan bahawa permohonan pengesahan lafaz cerai yang difailkan anak guamnya telah disahkan oleh mahkamah.

Beliau berkata, pada ketika ini, tiada sebarang tuntutan berkaitan harta sepencarian dan beberapa tuntutan lain.
Bagaimanapun, Muhammad Syafiq tidak menolak kemungkinan bahawa anak guamnya akan membuat tuntutan sekiranya perlu.
Pengesahan lafaz cerai di luar mahkamah itu sepatutnya berlangsung pada 4 Julai lalu namun ditangguhkan kerana Azlan tidak hadir pada tarikh tersebut. Saman itu difailkan di sini kerana Sova bermastautin di Bangi.
Untuk rekod, pasangan itu berkahwin pada 21 Mac 2010 dan perkahwinan didaftarkan di Jabatan Hal Ehwal Agama Islam Perlis (JAIPS).
Azlan kemudian melafazkan cerai terhadap Sova pada 23 April 2022 di Jakarta, Indonesia. Sepanjang perkahwinan selama 12 tahun itu pasangan tersebut tidak dikurniakan cahaya mata.
Sementara itu, Sova ketika ditemui berkata, beliau diceraikan oleh bekas suami di hadapan ibunya sejurus balik daripada umrah.
“Bekas suami cakap ada ‘kejutan’ selepas balik dari Arab Saudi. Rupa-rupanya lafaz cerai,” katanya. – KOSMO! ONLINE


Wanita sarat mengandung antara ditahan kes tipu pelaburan tidak wujud
Oleh NORLIA RAMLI

25 Ogos 2022, 3:22 pm
BALING – Polis bertindak menahan dua wanita berusia 30 tahun dan memburu seorang lagi suspek yang masih bebas bagi membantu siasatan kes penipuan pelaburan tidak wujud dikenali sebagai Savingbywanie @ free cash dengan kerugian kira-kira RM1.2 juta.
Ketua Polis Daerah Baling, Superintendan Shamsudin Mamat berkata, dua suspek termasuk seorang yang sarat mengandung ditahan di daerah ini kira-kira pukul 5.30 petang, semalam.
“Seorang lagi suspek yang juga seorang wanita berusia 23 tahun dikenali sebagai Norsyazwany A. Rahim dari Kampung Landak Hilir, Jalan Baru di Kupang di sini sedang dikesan bagi membantu siasatan,” katanya dalam satu kenyataan di sini hari ini.
Kata beliau, setakat ini pihaknya menerima sebanyak 33 laporan polis daripada 33 mangsa membabitkan nilai kerugian RM1.2 juta.
“Kerugian yang dialami mangsa adalah antara RM1,000 hingga RM95,000,” ujarnya.
Menurutnya, salah seorang mangsa merupakan pembantu pembantu kedai berusia 30 tahun mendakwa tertarik dengan satu iklan di Facebook atas nama Eypolwaniey yang mengiklankan tentang pelaburan atau simpanan diberi nama Savingbywaniey pada awal Jun lalu.

“Pengadu tanpa berfikir panjang bersetuju untuk menyertai pelaburan dengan modal sebanyak RM6,000 dan dijanjikan akan mendapat pulangan RM12,000 dalam tempoh dua bulan iaitu pada 15 Ogos lepas,” ujarnya. – KOSMO! ONLINE


Bilangan pengambilan guru akan ditingkatkan
Oleh LUQMAN RIDHWAN MOHAMED NOR

25 Ogos 2022, 3:26 pm
SUNGAI SIPUT – Kementerian Pendidikan (KPM) akan meningkatkan pengambilan guru di sekolah-sekolah tahun ini melebihi jumlah yang biasa direkodkan iaitu sekitar 4,000 hingga 5,000 orang pada satu-satu masa.
Menteri Kanan Pendidikan, Datuk Dr. Radzi Jidin berkata, pihak kementerian menjalinkan kerjasama rapat dengan Suruhanjaya Perkhidmatan Pendidikan bagi mencari jalan agar peningkatan jumlah pengambilan guru pada tahun ini dapat dilaksanakan.
“Insya-Allah tahun ini juga kita akan teruskan pengambilan dan KPM sedang ikhtiarkan bersama dengan Suruhanjaya Perkhidmatan Pendidikan untuk ambil jumlah yang lebih ramai berbanding dahulu.
“Kalau dahulu biasanya setahun sekitar 4,000 hingga 5,000 (pengambilan guru), kita sasarkan lebih kali ini. Kita sedang usahakan untuk pengambilan guru tahun 2022 ini,” katanya pada sidang akhbar di sini hari ini.
Terdahulu, beliau menghadiri Program Wacana Dr. Radzi Jidin Bersama Komuniti Orang Asli di Pusat Pentadbiran Dan Pusat Komersial Orang Asli One Stop Center di sini .
Mengulas lanjut, Radzi berkata, masalah pengambilan guru yang tertangguh sebagaimana dilaporkan sebelum ini dapat diatasi apabila guru-guru dengan kebolehan mendidik matapelajaran tertentu diberikan tempat di sekolah-sekolah memerlukan.

“Semasa saya mula masuk (sebagai menteri), terdapat 18,702 kekosongan tetapi ia sudah terlalu lama kerana isu yang dikatakan ketika itu adalah kekurangan bekalan (guru).
“Bagaimanapun, setelah kita perhalusikan lagi, masalahnya ialah mismatch (ketidaksepadanan) antara opsyen graduan dengan kekosongan opsyen di sekolah. Sebab itulah kita perkenalkan buat pertama kali dalam sejarah pengambilan berdasarkan kluster mata pelajaran.
“Kalau dulu graduan pendidikan dalam bidang fizik, dia kena tunggu kekosongan opsyen fizik di sekolah baru dia boleh masuk tapi kita bincang kalau dia belajar fizik mesti dia tahu matematik. Jadi melalui pendekatan ini, kita akan dapat pool (kelompok guru) yang lebih besar. Sebab itu jumlah dan peratusan pengambilan lebih tinggi,” katanya. – KOSMO! ONLINE


Simpan dadah di kondominium mewah elak dihidu pihak berkuasa
25 Ogos 2022, 3:53 pm
KUALA LUMPUR – Taktik sindiket dadah menjadikan kondominium mewah yang lengkap dengan ciri-ciri keselamatan sebagai tempat penyimpanan dan pembungkusan dadah terbongkar selepas polis melakukan serbuan di Kepong dan Bukit Jalil pada 22 dan 23 Ogos lalu.
Serbuan yang dilakukan pasukan dari Jabatan Siasatan Jenayah Narkotik (JSJN) Kuala Lumpur turut menahan dua lelaki berusia 48 tahun serta merampas dadah yang dianggarkan bernilai RM708,900.
Ketua Polis Kuala Lumpur, Datuk Azmi Abu Kassim berkata, pihak JSJN telah melancarkan Op OTTO bagi menumpaskan sindiket pengedaran dadah yang didalangi warga tempatan yang bergerak aktif di sekitar kawasan Lembah Klang.
“Serbuan pertama dijalankan pada 22 Ogos di sebuah kondominium di Jalan Vista Mutiara, Kepong dan berjaya memberkas seorang lelaki tempatan berusia 48 tahun bersama 1,000 pil ekstasi serta syabu (123.87 gram) yang masing-masing dianggarkan bernilai RM18,000 dan RM12,300,” ujarnya dalam kenyataan hari ini.
Menurutnya, lanjutan daripada serbuan pertama, pihak JSJN menjalankan serbuan kedua di sebuah kondominium di Jalan Perkasa 3, Bukit Jalil pada 23 Ogos lalu.
“Seorang lelaki berusia 48 tahun berjaya ditahan bersama 35,700 pil ekstasi dan syabu (1.04 kilogram) yang masing-masing dianggarkan bernilai RM642,600 dan RM36,000,” ujarnya.

Jelas beliau, hasil rampasan daripada kedua-dua serbuan dianggarkan bernilai RM708,900.
Ujar Azmi, sindiket berkenaan dipercayai bergiat aktif sejak empat bulan lalu dengan menjadikan kondominium yang dikawal oleh pengawal keselamatan sebagai tempat penyimpanan dan pembungkusan dadah bagi menyukarkan ia dikesan pihak berkuasa.
“Semakan mendapati bekalan dadah diperoleh daripada pengedar dadah tempatan untuk dipasarkan di sekitar Lembah Klang.
“Suspek juga tidak memiliki pekerjaan tetap dan menjadikan kegiatan pengedaran dadah sebagai punca pendapatan utama,” ujarnya. – KOSMO! ONLINE


Kelantan lulus 105,050 permohonan hak milik tanah kerajaan sejak 1990
Oleh ROHANA ISMAIL

25 Ogos 2022, 3:52 pm
PASIR MAS – Kerajaan negeri Kelantan telah meluluskan lebih 105,050 permohonan hak tanah kerajaan dengan keluasan 188,730.40 hektar untuk diberikan kepada rakyat sejak 32 tahun lalu.
Menteri Besar Kelantan, Datuk Ahmad Yakob berkata, geran tanah tersebut telah diserahkan kepada pemohon di beberapa daerah termasuk di Gua Musang, Tanah Merah, Kuala Krai dan Pasir Mas.
Menurutnya, terbaharu, kerajaan negeri telah menyerahkan geran tanah kepada 100 orang penduduk di Pasir Mas hari ini selepas permohonan mereka diluluskan.
“Jumlah itu menjadikan seramai 6,120 individu dengan keluasan 10,117.93 hektar menjadi pemilik tanah di daerah Pasir Mas.
“Pemilikan tanah kerajaan itu diluluskan mengikut kriteria tertentu sama ada mereka mahu membina rumah, pertanian dan beberapa sebab lain lagi,” katanya ketika ditemui pemberita selepas Program Menteri Besar Jjupo Mato Dengan Rakyat di Bandar Baru Pasir Mas di sini hari ini.
Mengulas lanjut, menurut Ahmad, kerajaan negeri sentiasa peka terhadap masalah pemilikan tanah oleh rakyat di Kelantan.

Katanya, kelulusan hak milik tanah itu menjadikan rakyat dapat meneruskan aktiviti seharian dan menjaga kawasan yang diusahakan sekali gus dapat dimanfaatkan oleh generasi akan datang. – KOSMO! ONLINE


Didik pekerja gig, pelabur kripto bayar zakat
Oleh ABDUL RAZAK IDRIS

25 Ogos 2022, 3:30 pm
SHAH ALAM – Lembaga Zakat Selangor (LZS) mendekati golongan pekerja ekonomi gig dan pelabur wang kripto bagi memberikan pendedahan pembayaran zakat pendapatan.
Ketua Pegawai Eksekutif Lembaga Zakat Selangor (LZS), Mohd.Sabirin Mohd. Sarbini berkata, kempen-kempen dakwah diteruskan terutama tanggungjawab apabila telah mampu mengikut syarat-syarat ditetapkan agama Islam.
“Pembayaran zakat itu boleh dilakukan mengikut pemotongan pendapatan dan kaedah pengiraan dengan mata wang kripto tersebut.
“Ini adalah inisiatif pihak LZS dalam menggalakkan orang ramai untuk turut sama membayar zakat pendapatan mereka,” katanya ketika ditemui pada majlis pelancaran Modul Pendidikan Zakat Selangor.
Pelancarannya disempurnakan Pengerusi Majlis Agama Islam Selangor (MAIS), Tan Sri Abdul Aziz Mohd. Yusof.
Dalam pada itu, Mohd. Sabirin menegaskan usaha menyebar pendidikan zakat telah dilakukan di kalangan pelajar sekolah rendah dan menengah di bawah di bawah seliaan Jabatan Agama Islam Selangor.

“Modul pendidikan itu telah digunapakai kepada 268,412 murid dan pelajar bagi sesi pembelajaran mereka.
“Ini melibatkan peruntukan wang zakat sebanyak RM284,000 bagi mencetak buku modul untuk kegunaan pelajar di 553 buah sekolah rendah, menengah dan KAFA seluruh negeri ini,” katanya.-KOSMO! ONLINE


Latihan simulasi, bukannya pergaduhan – Bomba
Oleh WAT KAMAL ABAS

25 Ogos 2022, 3:42 pm
TAIPING – Gambar tular menunjukkan sebilah pisau tertancap di bahagian kanan dada seorang lelaki manakala beberapa individu lain melecur di muka dan anggota tubuh badan merupakan sebahagian daripada latihan simulasi kebakaran yang diadakan di kantin Hospital Taiping di sini semalam.
Gambar-gambar simulasi yang tular di beberapa platform media sosial seperti WhatsApp dan Facebook dengan berbagai tajuk dikongsi netizen semalam mencetuskan pelbagai reaksi dalam kalangan masyarakat.
Pegawai Bomba Kanan II Balai Bomba dan Penyelamat (BBP) Taiping, Mohd. Mustafa Kamal Ismail berkata, latihan kebakaran anjuran Hospital Taiping yang julung kali diadakan pada tahun ini tersebut telah mencapai objektifnya.
“Suasana latihan simulasi yang diadakan semalam seolah-olah kelihatan benar-benar berlaku.
“Solekan pelakon-pelakon yang terbabit dalam latihan ini juga kelihatan benar hingga foto-foto latihan simulasi ini tular dengan berbagai tajuk penyampaian yang tidak tepat di medium media sosial hingga mendapat pelbagai reaksi dari masyarakat,” katanya dalam satu kenyataan di laman Facebook Hospital Taiping hari ini.
Menurutnya, aksi latihan yang diadakan semalam adalah bagi menggambarkan berlakunya letupan di sebuah bangunan kantin hospital.

“Biasanya benda-benda tajam dan alatan berbahaya akan terkena mangsa yang ada dalam kawasan kejadian ketika letupan terjadi. Itulah yang kita gambarkan dalam latihan simulasi semalam dan bukannya aksi pergaduhan sebagaimana yang telah ditularkan,” katanya.
Sementara itu, mengulas tentang gambar-gambar aksi yang telah tular, pihak pengurusan Hospital Taiping berharap agar orang ramai memeriksa fakta dan kejadian sebenar sebelum menyebarkan berita yang tidak sahih. – KOSMO! ONLINE


Tapak pembinaan kilang perabot berisiko jadi sarang pembiakan nyamuk aedes
Oleh NOR SHAFAWATI YUP

25 Ogos 2022, 3:14 pm
SEREMBAN – Sebuah tapak pembinaan kilang perabot di Bandar Baru Enstek, Nilai di sini dikenakan notis selepas dikesan berisiko menjadi tempat pembiakan nyamuk aedes yang boleh membawa wabak denggi.
Tindakan itu diambil susulan operasi mengejut yang dijalankan Lembaga Pembangunan Industri Pembinaan (CIDB) dengan kerjasama Jabatan Kesihatan Negeri Sembilan di sini hari ini.
Pengerusi Jawatankuasa Bertindak, Kesihatan, Alam Sekitar, Koperasi dan Kepenggunaan negeri, S.Veerapan berkata, dalam operasi yang bermula pukul 9.30 pagi pemeriksaan oleh pegawai penguatkuasa Pejabat Kesihatan Daerah (PKD) telah menemui jentik-jentik di kawasan tempat tinggal pekerja dan pengumpulan sampah.
“Sampel jentik-jentik itu akan dihantar ke makmal untuk ujian, Berdasarkan pemeriksaan, kita mendapati kawasan tempat tinggal pekerja dan pengumpulan sampah di tapak pembinaan itu menjadi tempat pembiakan aedes yang dipercayai berpunca daripada plastik sampah yang menakung air, kon penghadang yang bocor dan besen air.
“Justeru, satu notis di bawah Seksyen 8 Akta Pemusnahan Serangga Pembawa Penyakit 1975 dikeluarkan bagi arahan kerja pembersihan dan pemusnahan tempat berpotensi pembiakan aedes,” katanya dalam sidang akhbar di sini hari ini.
Veerapan berkata, tapak pembinaan kilang perabot tersebut akan diperiksa semula selepas tujuh hari bagi memastikan syarikat penyelenggaraan mematuhi notis yang dikeluarkan.

Dalam pada itu, Veerapan berkata, pemeriksaan oleh CIDB mendapati pihak kontraktor turut dikesan menyediakan pekerja asing tidak mahir yang dikhuatiri boleh menjejaskan kualiti kerja.
“Perkara itu melanggar Akta 520 iaitu pekerja tiada Kad Personel Binaan CIDB dan Sijil Kompetensi Kemahiran Pembinaan (SKKP).
“Kompaun boleh diberikan kepada syarikat atau individu berkenaan, jika gagal bayar mereka boleh dikenakan tindakan mahkamah,” katanya. – KOSMO! ONLINE


Mayat tanpa identiti tersangkut pada pukat nelayan
Oleh WAT KAMAL ABAS

25 Ogos 2022, 3:47 pm
PARIT BUNTAR – Satu mayat lelaki tanpa sebarang pengenalan diri ditemukan pada kedudukan 2.3 batu nautika barat daya di perairan Tanjung Piandang kira-kira pukul 7.30 petang semalam.
Pengarah Zon Maritim Kuala Kurau, Komander Maritim Mohd. Najhan Azman Hamid berkata, pihaknya segera bergegas ke lokasi dengan bot Maritim Benteng 3 setelah menerima laporan polis yang telah dibuat oleh seorang nelayan tempatan.
“Hasil pemeriksaan di lokasi mendapati, mayat lelaki itu ditemukan tersangkut pada pukat. Pihak kita turut menemui kesukaran untuk mengangkat mayat tersebut kerana keadaan anggota tubuhnya yang tersangkut pada pukat di tambah dengan keadaan air laut telah surut,” katanya dalam satu kenyataan hari ini.
Menurutnya, hasil bantuan daripada anggota bot Maritim Kilat 30 dan juga pasukan bomba dan penyelamat, mayat itu berjaya diangkat dan dibawa ke jeti Pasukan Polis Marin (PPM) Kuala Kurau.
“Selepas itu mayat itu kita serahkan kepada pihak polis untuk tindakan lanjut. Kita juga ingin mengucapkan terima kasih kepada komuniti nelayan setempat yang turut membantu dalam operasi carilamat ini,” katanya. – KOSMO! ONLINE


Suri rumah maut dalam kejadian langgar lari
Oleh OTHMAN YAHAYA

25 Ogos 2022, 3:34 pm
SUNGAI PETANI – Seorang suri rumah maut selepas motosikal ditungganginya dirempuh sebuah kereta dari arah belakang dalam kejadian langgar lari di Jalan Bukit Kechil,Tikam Batu dekat sini semalam.
Dalam kejadian kira-kira pukul 1.50 tengah hari itu, mangsa, Habakhozah Azmi, 46, dari Kampung Perlis, Simpor di sini meninggal dunia di lokasi kejadian akibat kecederaan parah di kepala.
Ketua Polis Daerah Kuala Muda, Asisten Komisioner Zaidy Che Hassan berkata, ketika kejadian mangsa dalam perjalanan ke Kampung Sungai Pasir dengan menunggang motosikal jenis Honda EX5.
“Mangsa dipercayai dirempuh sebuah kereta jenis Honda Civic yang dikatakan dipandu laju oleh seorang lelaki berusia 23 tahun di laluan sama.
“Akibat rempuhan kuat itu, mangsa terpelanting ke tengah jalan dan digilis kereta sama menyebabkan mangsa meninggal dunia serta-merta,” katanya di sini hari ini.
Menurut Zaidy, pemandu kereta terbabit bertindak melarikan diri sebelum kereta berkenaan ditemui ditinggalkan di Taman Teluk Baiduri kira-kira 1.5 kilometer dari lokasi kejadian.

“Semakan mendapati pemandu yang melarikan diri itu dikenal pasti sebagai Muhamad Asraf Rosli yang merupakan seorang penganggur.
“Kita bertindak mengesan suspek di rumah ibu tirinya di Kampung Simpor, namun gagal menemuinya dan dimaklumkan dia tidak pulang ke rumah sejak lima hari lalu,” ujarnya. – KOSMO! ONLINE


4,608 kes ‘scammer’ di Selangor
Oleh ISKANDAR SHAH MOHAMED

25 Ogos 2022, 3:18 pm
SHAH ALAM – Penipuan dalam talian atau scammer mencatatkan peningkatan di Selangor apabila sebanyak 4,608 kes direkodkan sepanjang tujuh bulan pertama tahun ini.
Statistik itu diperoleh Kementerian Perdagangan Dalam Negeri dan Hal Ehwal Pengguna (KPDNHEP) menerusi aduan dan laporan mangsa dalam tempoh berkenaan.
Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal negeri, Mohd. Zawawi Ahmad Mughni berkata, jumlah itu meliputi sebanyak 1,136 kes yang melibatkan transaksi dalam talian.
Katanya, rekod KPDNHEP Selangor menunjukkan kes scammer itu semakin meningkat berbanding tahun sebelumnya.
“Aktiviti penipuan itu kini menjadi ancaman serius kerana mengakibatkan mangsa kehilangan sehingga ratusan ribuan ringgit.
“Keadaan itu mula berlaku sejak pandemik Covid-19 melanda terutama melibatkan transaksi wang tunai secara dalam talian,” katanya selepas merasmikan Forum Kesedaran Penipuan Dalam Talian dan Pelancaran Aplikasi Whoscall di Foyer Bangunan Sultan Salahuddin Abdul Aziz Shah di sini, hari ini.

Kosmo! pada 29 Jun lalu melaporkan Polis Selangor mendedahkan sebanyak 1,354 kes penipuan dengan mencatatkan kerugian RM59.6 juta dalam tempoh enam bulan tahun ini.
Kata Mohd. Zawawi, orang ramai dinasihatkan terus peka dan berwaspada bagi mengelak menjadi mangsa penipuan itu.
“Sebagai contoh, kita jangan terlalu obses untuk mempamerkan kemewahan atau harta di media sosial.
“Ia berikutan perkara seumpama itu akan dipantau scammer untuk dijadikan sebagai sasaran dan mangsa mereka,” ujarnya.
Dalam pada itu, beliau berkata, kerjasama kerajaan negeri dan Whoscall melibatkan penganjuran seminar atau kempen kesedaran mengenai aktiviti penipuan di negara ini.
“Whoscall merupakan aplikasi yang diperkenalkan sejak 2018 bagi membantu mengesan panggilan telefon dan dapat mengesan identiti pihak tertentu terutama scammer,” ujarnya. – KOSMO! ONLINE


Mahkamah: Kakitangan APM didenda RM28,000 terima suapan
Oleh NUZULSHAM SHAMSUDDIN

26 Ogos 2022, 9:41 pm
KUALA LUMPUR – Seorang pembantu pertahanan awam didenda RM28,000 oleh Mahkamah Sesyen di sini hari ini atas pertuduhan menerima suapan berkaitan pembekalan peralatan pejabat tahun lalu.
Hakim Suzana Hussin menjatuhkan hukuman itu terhadap Mohd. Nazrin Mohd. Nasir, 38, selepas tertuduh menukar pengakuan kepada bersalah terhadap tiga pertuduhan pilihan.
Mahkamah turut memerintahkan tertuduh di penjara sembilan bulan sekiranya gagal membayar jumlah denda itu. Tertuduh membayar denda berkenaan.
Mengikut tiga pertuduhan pilihan, Mohd. Nazrin sebagai penjawat awam iaitu Pembantu Pertahanan Awam Gred KP22 di ATM didakwa telah menerima wang tunai berjumlah RM20,500 dan cuba mendapatkan RM18,000 tanpa balasan daripada seorang individu yang merupakan pemilik sebuah syarikat.
Ia yang mana tertuduh ketahui syarikat tersebut tiada kena-mengena dengan tugas rasminya.
Dia didakwa melakukan kesalahan itu di tiga restoran berasingan di Putrajaya dan Pahang antara 7 hingga 11 Oktober 2021, mengikut Seksyen 165 Kanun Keseksaan.

Hukuman bagi seksyen itu memperuntukkan hukuman penjara boleh sampai dua tahun atau dengan denda atau kedua-duanya sekali. – KOSMO! ONLINE


Lelaki untung besar jual botol penuh berisi udara berharga RM22
Oleh KOSMO!

26 Ogos 2022, 9:30 pm
BOGOTA, Colombia – Seorang lelaki di Medellin, Colombia mengaut keuntungan berganda hasil daripada menjual botol yang mengandungi udara bandar tersebut, lapor laman berita Oddity Central, kelmarin.
Medellin yang merupakan bandar kedua terbesar di Colombia, dikenali sebagai ‘Kota Musim Bunga Abadi’ kerana iklimnya yang nyaman sepanjang tahun.
“Saya bukan sekadar menjual botol berisi udara tetapi keindahan bandar itu sendiri.
“Jangan risau, setiap bungkusan ‘udara’ bandar Medellin yang dijual adalah berkualiti,” kata peniaga berkenaan, Juan Carlos Alvarado.
Dia mendakwa telah mencipta kaedah khas untuk memerangkap udara dan membungkusnya dalam botol kaca kecil, yang perlu dibersihkan dengan teliti bagi memastikan tiada sebarang jenis bau.
“Saya mencipta peranti pengumpul udara yang cekap dan mengambil masa antara 15 hingga 30 minit untuk memerangkap zarah bagi menjana perasaan musim bunga itu.

“Ia adalah 100 peratus semula jadi,” ujarnya.
Lelaki itu memberitahu telah menjual lebih 300 botol udara pada  harga AS$5 (RM22) setiap satu dalam tempoh tiga hari pertama. – Agensi


Kejutan Adi Putra, hadir ke Jakarta, dijemput pihak lain
Oleh HANISAH SELAMAT

26 Ogos 2022, 11:03 pm
PETALING JAYA – Berkali-kali bertegas dengan pendirian enggan menyertai Malam Gala Filem Mat Kilau: Kebangkitan Pahlawan di Indonesia, Datuk Adi Putra akhirnya lembut hati apabila membuat kejutan tiba di Jakarta, hari ini.
Kata bintang utama filem epik itu, kedatangannya adalah atas undangan CBI Pictures Indonesia selain rakan seperjuangan Yayan Ruhian serta Perbadanan Kemajuan Filem Nasional (FINAS).
“Terima kasih CBI Pictures Indonesia, Yayan Ruhian dan Perbadanan Kemajuan Filem Nasional Malaysia (FINAS) kerana menjemput saya dan Johan As’ari ke Malam Gala Filem Mat Kilau Kebangkitan Pahlawan, di sini,” katanya menerusi hantaran dalam Instagram, hari ini.
Pada masa sama, pemegang watak utama naskah epik itu berharap filem yang bakal ditayangkan di Indonesia bermula 31 Ogos ini diterima baik penonton.
“Semoga dipermudahkan. Semoga warga Indonesia memberi sambutan baik dengan hati dan tangan terbuka.
“Allah Maha Kaya, kebangkitan pahlawan, kebangkitan pejuang dan taat kepada yang Satu,” katanya.

Adi merakamkan video ketibaanya bersama seorang lagi aktor terbabit dalam produksi terbitan Kembara Studio Sdn Bhd, Johan As’ari.
Sebelum ini berlaku salah faham antara pelakon tersebut dengan pihak pengurusan Kembara Studio yang didakwa penerbit hanya disebabkan isu komunikasi.
Selepas itu menerusi wawancara dengan media, Adi menyatakan hanya akan menyertai rombongan berkenaan jika mendapat jemputan daripada pengedar di Indonesia.
Sementara itu, Johan pula menerusi entrinya berkata, dia berterima kasih kepada Adi kerana menaja perjalanan, penginapan serta makan minumnya sempena kunjungan ke Jakarta.
Pemegang watak Yasin itu sebelum ini pernah menyatakan rasa terkilan dan pelik kerana digugurkan daripada delegasi ke Jakarta.
Tindakan Johan meluahkan rasa berat hati andai Adi tidak turut serta, dianggap menjadi alasan pengguguran namanya oleh Kembara Studio untuk sama-sama diterbangkan ke malam gala di negara republik berkenaan.
Namun seperti Adi, Johan juga sanggup memeriahkan acara berkenaan sekiranya mendapat jemputan pihak pengedar di Jakarta. – KOSMO! ONLINE


Tiket konsert Rizky Febian ‘licin’ kurang sejam dijual
Oleh MOHAMMAD SHAHEMY AZMI

26 Ogos 2022, 10:48 pm
PETALING JAYA – Tidak sampai sejam, jualan tiket konsert penyanyi popular Indonesia, Rizky Febian In Kuala Lumpur habis terjual selepas dilancarkan pada pukul 3 petang hari ini.
Perkara tersebut dimaklumkan penganjur, The Jay Events & Media menerusi satu kenyataan yang dimuat naik dalam Instagram.
“Sold out (habis terjual). Terima kasih kepada semua yang menyokong konsert ini. Jumpa anda di sana!” tulis pihak penganjur.
Menjengah dalam ruangan komen, terdapat segelintir peminat penyanyi berusia 24 tahun itu kecewa apabila gagal mendapatkan tiket konsert selepas kesemuanya habis terjual dalam masa kurang daripada satu jam.
Malah, peminat yang gagal mendapatkan tiket menggesa pihak penganjur menambah satu lagi persembahan, bukan hanya satu malam seperti yang ditetapkan pada 20 Oktober nanti di Zepp Kuala Lumpur.
“Tolonglah tambah sehari lagi,” pinta seorang peminat.

“Tidak! Tolong lebihkan tiket atau tambah sehari lagi,” kata seorang lagi netizen.
Rizky yang mula mencipta nama menerusi lagu Kesempurnaan Cinta pada 2015 bakal menyanyikan sebanyak 25 buah lagu popular miliknya seperti Salah, Makna Cinta, Terlukis Indah dan Cuek.
Konsert penyanyi yang popular menerusi lagu Hingga Tua Bersama tersebut sekali gus menjadi persembahan pertamanya di Malaysia. – KOSMO! ONLINE


Final Piala FA: Operasi LRT dilanjutkan ke 1 pagi
Oleh HARRITH HISHAM

26 Ogos 2022, 10:42 pm
PETALING JAYA – Pihak Rapid Rail mengumumkan operasi Transit Aliran Ringan (LRT) di Stesen Bukit Jalil akan dilanjutkan waktunya sehingga 1 pagi bagi memudahkan perjalanan penonton yang hadir menyaksikan final Piala FA 2022 pada 10 September depan.
Ketua Pegawai Eksekutif (CEO) Rapid Rail Sdn. Bhd, Amir Hamdan berkata, tren tambahan turut disediakan sejurus tamat perlawanan bagi memberikan keselesaan kepada penyokong pasukan Terengganu FC (TFC) dan Johor Darul Ta’zim (JDT) untuk pulang ke destinasi masing-masing.
“Operasi di Stesen LRT Bukit Jalil dan akan dilanjutkan 1 pagi dengan tren tambahan disediakan bagi keselesaan penumpang sejurus selepas tamat perlawanan antara Terengganu FC dan JDT.
“Penumpang boleh meneruskan perjalanan ke LRT Laluan Kelana Jaya dengan mendapatkan tren di stesen pertukaran Masjid Jamek dan Putra Heights. Bagi yang ingin pulang dan meneruskan perjalanan ke Laluan MRT, mereka boleh mendapatkan tren di Stesen Plaza Rakyat.”
“Kakitangan tambahan juga bakal disediakan bagi licinkan operasi pada hari tersebut. Justeru, kami menyeru semua penyokong dapat gunakan pengangkutan awam bagi mengurangkan kesesakan lalulintas di pusat bandar khususnya di sekitar Bukit Jalil,” katanya dalam satu kenyataan.-KOSMO! ONLINE


Liga Europa: Man. United bertemu Omonoia, Arsenal diundi bersama Bodo/Glimt
Oleh KOSMO!

26 Ogos 2022, 10:47 pm
ISTANBUL – Kelab gergasi Liga Perdana Inggeris (EPL), Manchester United menerima laluan mudah apabila diundi dalam Kumpulan E bersama Real Sociedad, Sheriff Tiraspol dan Omonoia Nicosia pada saingan Liga Europa musim ini.
Pada majlis yang berlangsung sebentar tadi, United yang dikendalikan oleh Erik Ten Hag dilihat tidak mempunyai masalah untuk melangkah ke peringkat kalah mati dengan cabaran mungkin hanya diberikan oleh Sociedad yang menjadi wakil La Liga.
Sementara itu, satu lagi kelab besar EPL, Arsenal menerima undian lebih sukar apabila diundi bersama pasukan berpengaruh Belanda, PSV Eindhoven yang kini dikendalikan oleh bekas penyerang United, Ruud Van Nistelrooy.
Selain PSV, skuad The Gunners dijadualkan menentang kelab Norway, Bodo/Glimt dan jaguh Denmark, FC Zurich.
Saingan peringkat kumpulan Liga Europa musim ini dijadualkan bermula 8 September depan. – KOSMO! ONLINE
UNDIAN PENUH LIGA EUROPA

Kumpulan A
Arsenal (England)
PSV Eindhoven (Belanda)
Bodo/Glimt (Norway)
FC Zurich (Denmark)
Kumpulan B
Dynamo Kiev (Ukraine)
Rennes (Perancis)
Fenerbahce (Turki)
AEK Larnaca (Cyprus)
Kumpulan C
AS Roma (Itali)
Ludogorets (Bulgaria)
Real Betis (Sepanyol)
HJK Helsinki (Finland)
Kumpulan D
Braga (Portugal)
Malmo (Sweden)
Union Berlin (Jerman)
Union Saint-Gilloise (Belgium)
Kumpulan E
Manchester United (England)
Real Sociedad (Sepanyol)
Sheriff Tiraspol (Romania_
Omonoia (Cyprus)
Kumpulan F
Lazio (Itali)
Feyenoord (Belanda)
Midtjylland (Denmark)
Sturm Graz (Austria)
Kumpulan G
Olympiacos (Greece)
Qarabag (Azerbaijan)
Freiburg (Jerman)
Nantes (Perancis)
Kumpulan H
Red Star Belgrade (Serbia)
AS Monaco (Perancis)
Ferencvaros (Hungary)
Trabzonspor (Turki)


Pelumba Tobaki Pink keenam terpantas ujian masa
Oleh TENGKU DANISH BAHRI TENGKU YUSOFF

26 Ogos 2022, 9:24 pm
KUALA NERUS – Pelumba pasukan Tobaki Pink Racing, Harith Farhan Baharin mencatat masa keenam terpantas pada sesi kelayakan Kejuaraan Cub Prix Malaysia di Litar Permotoran Gong Badak di sini hari ini.
Pelumba harapan pasukan bagi kategori CP125 itu merekodkan masa 51.574 saat (s) dalam sesi kelayakan bagi Kumpulan B.
Seorang lagi wakil pasukan Tobaki Pink Racing, Saiful Azhary Muhamad pula mencatat masa terpantas peribadi 54.069s di kedudukan ke-14 dari Kumpulan A.
Catatan masa tersebut begitu pun masih belum cukup membawa kedua-dua pelumba ke pusingan ‘shoot out’ pagi esok, bagi merebut kedudukan petak 10 terbaik bagi perlumbaan sebenar di sebelah petang.
Hanya lima pelumba terpantas dari Kumpulan A dan B akan beraksi pada sesi ‘shoot-out’ di Litar Permotoran Terengganu itu nanti.
Sementara itu, pelumba sandaran Tobaki Pink Racing bagi kategori Wira KBS, Danny Mikhail Khairul Fauzi mencatat masa ketujuh terpantas dalam sesi kelayakan dengan catatan 52.359s.

Irfan Danish Arfan dan Nur Dini Uzma Abdullah pula masing-masing di tempat kesembilan dan ke-10 selepas merekodkan masa 55.545s dan 55.573s di litar sepanjang 1.3 kilometer itu. – KOSMO! ONLINE


Bekas ‘bodyguard’ tetap setia tunggu Najib luar mahkamah
Oleh HARRITH HISHAM

26 Ogos 2022, 11:23 pm
PETALING JAYA – Biarpun tidak lagi berkhidmat, bekas pengawal keselamatan Datuk Seri Najib Razak tetap dilihat setia berada di sisinya.
Menerusi perkongsian sebuah gambar di Facebook Najib, kelihatan Sub-Inspektor (SI) Alias Yahya turut berada di pekarangan mahkamah memberikan sokongan kepada bekas Perdana Menteri itu.
Lebih daripada itu, dua anak Najib iaitu Nooryana Najwa dan Norashman menyifatkan Alias sebagai seorang sahabat yang ikhlas.
“32 tahun bersama kami sekeluarga. Uncle (pakcik) Alias, bekas pengawal keselamatan Daddy (Najib).
“Dia sahabat. Dia ikhlas dan setia di sisi,” tulisnya ringkas dalam satu hantaran hari ini.
Dalam pada itu, rata-rata orang ramai memuji sifat ikhlas dan setia Alias dalam persahabatan lebih-lebih yang mengenalinya.

“Saya kenal Alias sejak saya kenal Najib lebih 15 tahun. Alias sangat ikhlas. Dia sentiasa bersama Najib senang dan susah,” kata R.S. Thanenthiran.
“Kesetiaan itu tiada nilainya. Terlalu berharga,” luah Farahiyah.
Difahamkan, Alias telah berkhidmat selama 28 tahun sehingga 2018 bagi menjaga keselamatan Najib dan keluarganya.
Dia kemudiannya meneruskan khidmat bersama Najib selama empat tahun lagi selepas bersara dengan polis pada 2018.- KOSMO ONLINE


Istana Kelantan sangkal dakwaan Ketua Hakim Negara, suami dilarang masuk istana
Oleh MUHAMMAD AYMAN GHAFFA

26 Ogos 2022, 10:57 pm
KOTA BHARU – Istana Kelantan menyangkal dakwaan sebuah portal yang mendakwa Ketua Hakim Negara, Tun Tengku Maimun Tuan Mat dan suaminya, Datuk Zamani Ibrahim dilarang masuk ke istana negeri ini.
Penglola Istana D’Raja Kelantan, Datuk Nik Mohd. Shafriman Nik Hassan berkata, pihaknya tidak pernah mengeluarkan larangan seperti yang didakwa oleh portal berkenaan.
Menurutnya, Istana Kelantan memandang serius tohmahan itu dan mempertimbangkan untuk mengambil tindakan undang-undang terhadap portal tersebut sekiranya fitnah tidak berasas itu berlarutan.
“Kami menyarankan agar pengamal media merujuk kepada istana terlebih dahulu mengenai kesahihan sebarang berita sebelum disiarkan.
“Ia bagi mengelakkan masyarakat keliru dengan berita tersebut,” katanya dalam satu kenyataan di sini hari ini.
Terdahulu, sebuah portal berita mendakwa, Sultan Kelantan, Sultan Muhammad V tidak mahu bertemu dengan Tengku Maimun meskipun Ketua Hakim Negara itu berasal dari Kelantan.

Dakwa portal itu, sumber berita tersebut turut mengatakan dua nama lain turut disenarai hitam dan diharamkan daripada menjejakkan kaki ke Istana Kelantan termasuk seorang pemimpin politik yang kini merupakan menteri. – KOSMO! ONLINE


Tidak mengapa jika tiada yang hargai – Najib
Oleh SITI A'ISYAH SUKAIMI

26 Ogos 2022, 11:28 pm
PETALING JAYA – “Saya ikhlas memimpin Malaysia. Tidak mengapa jika tiada yang menghargai,” kata bekas Perdana Menteri, Datuk Seri Najib Tun Razak menerusi luahan bertarikh 22 Ogos dimuat naik pada Facebook malam ini.
Berdasarkan hantaran tersebut, Najib meluahkan isi hati sepanjang hampir 10 tahun memimpin Malaysia malah, beliau menyatakan sudah memberikan yang terbaik serta cuba yang terbaik.
“Hanya Allah SWT Maha Mengetahui, hanya Allah SWT memahami pengorbanan saya sepanjang perjalanan ini. Memikul bahtera UMNO dan Barisan Nasional (BN) berjuta-juta ahlinya, mengurus parti dan menampung keperluan.
“Dari pusat ke bahagian ke cawangan dan ke akar umbi, yang akhirnya ke tangan rakyat, meringankan beban yang ada. Merakyatkan kerajaan dan memberikan segala yang ada kepada golongan benar-benar memerlukan,” katanya.
“Pengorbanan peribadi saya (masa dan keluarga) dari fajar subuh hingga ke senja mentari. Kini berhadapan dengan dugaan berat menguji saya dan keluarga. Saya hadapi, mungkin inilah harga pengorbanannya,” katanya.
Najib berkata, beliau mula aktif dalam dunia politik dan perkhidmatan awam pada 1976 iaitu kira-kira 46 tahun hingga hari ini.

“Dunia politik ini ada yang kata licik dengan penganiayaan, kejam, bermusuhan, keikhlasan dibalas pengkhianatan dan penghinaan. Saya sendiri telah melihat dan mengalami kesemua ini sehingga kini,” katanya.
Mengulas lanjut, Najib berkata, mungkin itu adalah perjalanan yang ditakdirkan di dunia buat beliau.
“Ada yang kata naik tidak memijak lawan, jatuh tidak mengheret kawan. Saya rasa dalam politik, anda tidak boleh menjadi seorang ‘gentleman’. Tetapi itulah keperibadian saya, bagaimana saya boleh menjadi seseorang yang bukan diri saya?
“Sepanjang masa ini saya hanya mahu berikan usaha terbaik saya. Menyelesaikan masalah legasi ditinggalkan pemimpin lama kepada saya dan mengharungi beberapa krisis kewangan,” ujarnya. -KOSMO! ONLINE


Bajet 2023 dibentang 7 Oktober ini
Oleh EDDY AQMAL MOHAMED HAMIDI

26 Ogos 2022, 7:29 pm
PUTRAJAYA – Rang Undang-undang (RUU) Perbekalan (Belanjawan) 2023 akan dibentangkan di Dewan Rakyat pada 7 Oktober depan.
Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar berkata, Belanjawan 2023 itu akan dibentangkan pada sesi sidang Mesyuarat Ketiga Penggal Kelima Parlimen Ke-14 (2022) yang bermula pada 3 Oktober depan.
“Takwim sebelum ini bermula 26 Oktober hingga 15 Disember 2022 (31 hari) bagi Dewan Rakyat dan 8 hingga 22 Disember 2022 (sembilan hari) bagi Dewan Negara selepas dipersetujui Jemaah Menteri.
“Takwim baharu yang dicadangkan adalah pada 3 Oktober hingga 29 November 2022 bagi Dewan Rakyat (32 hari) dan 21 November hingga 7 Disember 2022 (11 hari) bagi Dewan Negara, dipercepatkan 23 hari daripada takwim asal,” katanya dalam kenyataan hari ini.
Tambah beliau, ia adalah bagi membolehkan pembentangan RUU Perbekalan Tambahan 2022 dan RUU Tanggungjawab Fiskal dibentangkan sebaik Belanjawan 2023 diluluskan di Dewan Rakyat.
“Perdana Menteri mengenakan kuasa di bawah Peraturan Mesyuarat 11(2) Peraturan-Peraturan Majlis Mesyuarat Dewan Rakyat dan Peraturan Mesyuarat 10(2) Peraturan-Peraturan Majlis Mesyuarat Dewan Negara, untuk meminda tarikh daripada 26 Oktober 2022 serta diawalkan kepada 3 Oktober 2022,” ujar beliau. – KOSMO! ONLINE


Dua beregu campuran negara terkandas pada suku akhir
Oleh MUHAMMAD HELMEE RAMLI

26 Ogos 2022, 7:35 pm
KUALA LUMPUR – Cabaran Malaysia pada Kejohanan Badminton Dunia di Tokyo, Jepun kini hanya digalas beregu lelaki No.1 negara, Aaron Chia-Soh Wooi Yik selepas dua beregu campuran profesional, Goh Soon Huat-Shevon Lai dan Tan Kian Meng-Lai Pei Jing tersingkir.
Pada aksi suku akhir yang berlangsung di Gimnasium Metropolitan Tokyo hari ini, Soon Huat-Shevon terpaksa melupakan hasrat untuk membawa pulang sekurang-kuranganya pingat gangsa selepas tewas 17-21, 13-21 kepada wakil tuan rumah, Yuta Watanabe-Arisa Higashino.
Bagaimanapun, mereka sudah mencuba sedaya upaya untuk menyekat kemaraan pilihan ketiga kejohanan itu apabila memberi tentangan sengit di set pertama sebelum tewas mudah di set berikutnya.
Keputusan itu sekali gus menyaksikan Soon Huat-Shevon tewas buat kali ketiga di pusingan suku akhir musim ini apabila turut tersingkir di pusingan sama pada kejohanan Malaysia Masters dan Terbuka Thailand.
Sementara itu, dalam satu lagi pertemuan, Kian Meng-Pei Jing akur dengan kehebatan beregu No.2 dunia dari China, Zheng Si Wei-Huang Ya Qiong apabila turut ditunjukkan jalan keluar menerusi kekalahan 9-21, 9-21.
Justeru, harapan Malaysia kini terletak di bahu wakil tunggal negara, Aaron-Wooi Yik yang dijadualkan bertemu beregu No.7 dunia dari India, Chirag Shetty-Satwiksairaj Rankireddy di separuh akhir esok.-KOSMO! ONLINE


Wanita terkejut suami ‘hide’ nombornya di status Whatsapp
Oleh KOSMO!

26 Ogos 2022, 8:00 pm
JAKARTA – Sebuah klip video tular di media sosial Indonesia memaparkan seorang wanita mendapati suaminya menyembunyikan nombor telefonnya daripada melihat status Whatsapp lelaki berkenaan, lapor laman berita Suara.com.
Video itu dirakam oleh wanita berkenaan dan dimuat naik dalam akaun Instagram @dear.suamiistri.
Wanita itu sedang memeriksa telefon bimbit milik suaminya. Dia hairan kerana suaminya sudah lama tidak memuat naik bahan di status Whatsapp.
Apabila diperiksa, suaminya ternyata menyembunyikan status Whatsapp daripada akaunnya.
Dengan cara itu, wanita berkenaan tidak dapat melihat hantaran yang dimuat naik oleh suaminya.
“Serius memeriksa telefon bimbit suami saya. Sudah lama tidak muat naik status, baru tahu aku disekat,” demikian kenyataan di video tersebut.

Video tersebut mendapat perhatian netizen di ruangan komen.
“Kalau saya, jangan sesekali buka telefon suami,” kata seorang netizen.
“Saya terbalik, malas status dilihat suami walaupun tiada apa-apa yang penting,” komen netizen lain. – Agensi


Anak gelisah tunggu di sekolah, rupanya ibu maut kemalangan
Oleh OTHMAN YAHAYA

26 Ogos 2022, 9:13 pm
SUNGAI PETANI – Perasaan gelisah seorang anak apabila terpaksa menunggu ibunya selama lebih sejam terjawab selepas dimaklumkan insan kesayangannya itu maut dalam kejadian langgar lari di Jalan Bukit Kechil, Tikam Batu dekat sini kelmarin.
Menurut Siti Rohmah Hayati,15, dia tidak senang duduk apabila ibunya, Habakhozah Azmi, 46, masih tidak kelihatan untuk menjemputnya di Sekolah Menengah Kebangsaan (SMK) Teluk Bayu.
“Kebiasannya ibu akan datang awal untuk menjemput saya pulang tetapi tengah hari kelmarin, kelibatnya tidak kelihatan.
“Ketika menunggu lebih satu jam itu saya tidak senang duduk memikirkan kemungkinan yang berlaku kepada ibu,” katanya ketika ditemui di rumahnya di Kampung Perlis, Simpor dekat sini hari ini.
Katanya, dia hanya mengetahui ibunya telah tiada akibat dirempuh kereta selepas dimaklumkan ibu saudaranya, Faezah Azmi, 50, yang datang menjemputnya di sekolah kira-kira pukul 3 petang.
“Kami kehilangan seorang ibu yang penyayany dan sangat menitikberatkan tentang pelajaran,” ujarnya.

Kosmo Online pada semalam melaporkan mangsa, Habakhozah maut di lokasi kejadian selepas motosikal Honda EX5 ditunggangnya dirempuh sebuah kereta dari arah belakang
dalam kejadian langgar lari di Jalan Bukit Kechil, Tikam Batu.
Dalam kejadian kira-kira pukul 1.50 tengah hari itu, Habakhozah meninggal dunia di lokasi kejadian akibat kecederaan parah pada kepala. – KOSMO! ONLINE


Amil LZS maut ketika hendak solat Jumaat
Oleh MOHAMAD NAUFAL MOHAMAD IDRIS

26 Ogos 2022, 7:36 pm
SHAH ALAM- Seorang amil Lembaga Zakat Selangor (LZS) maut ketika ingin menunaikan solat Jumaat selepas dilanggar motosikal dalam kemalangan di Persiaran Akuatik, Seksyen 13, di sini, hari ini.
Dalam kejadian kira-kira pukul 1.16 tengah hari, mangsa yang maut dikenali Muhammad Syahirul Anuar Razali, 30.
Ketua Polis Daerah Shah Alam, Asisten Komisioner Mohd. Iqbal Ibrahim berkata, berdasarkan siasatan awal mendapati mangsa terjatuh daripada motosikal ketika hendak memasuki simpang kanan di Persiaran Olahraga.
“Sebuah motosikal dari arah Persiaran Sukan gagal mengelak lalu melanggar mangsa. Mangsa disahkan meninggal dunia di lokasi kejaduan oleh pasukan perubatan,” katanya dalam kenyataan hari ini.
Jelas beliau, seorang lagi penunggang motosikal cedera selepas patah tulang di badan dan kaki.
Dalam pada itu, LZS dalam hantaran di Facebook rasminya memaklumkan mangsa dipercayai dalam perjalanan untuk menunaikan solat Jumaat di sebuah masjid berhampiran lokasi kejadian.

“Hanya beberapa meter sahaja sampai ke masjid untuk solat Jumaat. Allahyarham yang lebih mesra dengan panggilan Syiro merupakan sahabat yang terlibat secara langsung dalam menguruskan bantuan kecemasan Covid-19 dan banjir besar akhir tahun lepas,” katanya. -KOSMO!ONLINE


Cuaca buruk di 5 negeri malam ini
Oleh ZULKIFLI MANZOR

26 Ogos 2022, 8:06 pm
PETALING JAYA – Ribut petir, hujan lebat dan angin kencang dijangka melanda beberapa daerah di lima negeri malam ini.
Jabatan Meteorologi Malaysia (MetMalaysia) berkata, lima negeri terlibat adalah Perak, Kelantan, Terengganu, Pahang dan Sarawak.
“Perak di Kuala Kangsar dan Kinta. Kelantan di Pasir Mas, Jeli, Tanah Merah dan Gua Musang, manakala di Terengganu ia melibatkan kawasan Kuala Nerus, Kuala Terengganu dan Marang.
“Pahang di Tanah Tinggi Cameron dan Lipis, manakala Sarawak di Sri Aman, Betong, Sarikei, Mukah (Tanjung Manis), Miri (Subis, Beluru, Miri dan Marudi) dan Limbang (Limbang),” kata MetMalaysia dalam satu kenyataan hari ini. – KOSMO! ONLINE


UiTM terima Anugerah Jenama Kebanggaan Negara Terbaik BrandLaureate 2022
Oleh HARRITH HISHAM

26 Ogos 2022, 8:12 pm
PETALING JAYA – Universiti Teknologi MARA (UiTM) berjaya dipilih sebagai penerima Anugerah BrandLaureate BestBrands 2022 – Nation’s Pride Brand of the Year Award (Anugerah Jenama Kebanggaan Negara Terbaik).
Anugerah tersebut yang merupakan pengiktirafan kepada komitmen universiti itu disampaikan dalam Majlis Malam Gala anjuran The World Brands Foundation (TWBF) di Hotel Majetic, Kuala Lumpur semalam.
Naib Canselor UiTM, Prof. Datuk Ts. Dr. Hajah Roziah Mohd. Janor berkata, pencapaian UiTM membuktikan bahawa universiti itu berada pada landasan yang betul.
Menurutnya, anugerah tersebut merupakan satu penghormatan yang tepat pada masanya yang mana UiTM menyambut ulangtahun ke-23.
“UiTM akan terus berusaha mencapai misi universiti dalam menyediakan asas yang kukuh melalui hubungan industri, menambah baik kualiti pengajian akademik dan kerjasama bersama pakar dalam pelbagai bidang.
“Oleh itu, usaha memberikan pendidikan kelas pertama juga akan diteruskan termasuk khidmat masyarakat kepada pemegang taruh universiti,” katanya dalam kenyataan hari ini.

Mewakili Naib Canselor di Majlis Malam Gala bagi menerima penganugerahan ialah Timbalan Naib Canselor UiTM (Akademik dan Antarabangsa), Prof. Datin Dr. Suzana Sulaiman.
Suzana berkata, pengiktirafan berkenaan memberi harapan dan motivasi kepada semua kakitangan, termasuk para pensyarah, mahasiswa, dan staf sokongan universiti.
“Memartabatkan pendidikan bumiputera adalah salah satu objektif utama kami dan ini adalah penggerak di sebalik usaha yang dilakukan oleh UiTM,” ujarnya. – KOSMO! ONLINE


Hillary Clinton kecundang kepada Kim Kardashian dalam kuiz undang-undang
Oleh KOSMO!

26 Ogos 2022, 9:00 pm
WASHINGTON – Bekas wanita pertama Amerika Syarikat (AS), Hillary Clinton tewas mengejut kepada selebriti media sosial, Kim Kardashian dalam satu pertandingan kuiz undang-undang, lapor laman berita  RT semalam.
Kardashian menewaskan Clinton dengan mata 11 berbalas 4 dalam kuiz undang-undang yang dirakam untuk episod ‘Gutsy’ iaitu dokumentari baharu yang dihoskan oleh ahli politik dan anak perempuannya, Chelsea Clinton.
Chelsea memainkan peranan sebagai ketua kuiz dan pertandingan itu yang  memaparkan soalan mengenai isu undang-undang jenayah seperti penggunaan kekerasan maut dan kriteria perbuatan mempertahankan diri.
“Ia sangat memalukan,” kata Clinton secara berseloroh mengenai kekalahannya dalam temu bual dengan majalah People.
Namun Chelsea mendakwa kepantasan menekan buzzer adalah faktor kemenangan Kardashian dalam pertandingan tersebut.
“Ada ketika saya dapat melihat ibu tahu apa jawapannya tetapi dia tidak menekan buzzer tepat pada masa,” kata Chelsea.

Kardashian lulus peperiksaan untuk pelajar undang-undang tahun pertama yang dikenali sebagai ‘baby bar’ dengan tiga kali percubaan berbanding Clinton yang mempunyai ijazah undang-undang dari Universiti Yale yang berprestij.
Bapa Kardashian, mendiang Robert Kardashian, adalah seorang peguam bela jenayah terkenal Los Angeles. Dia mendapat kemasyhuran kerana membantu mewakili O.J. Simpson dalam perbicaraan pembunuhannya pada 1995. – Agensi


Hulk Iran ‘merajuk’, padam gambar sasa selepas kalah tinju
Oleh KOSMO!

26 Ogos 2022, 8:30 pm
TEHRAN – Seorang ahli bina badan yang digelar ‘Hulk Iran’ bertindak memadamkan berpuluh-puluh gambar yang disunting daripada akaun Instagramnya selepas dia mengalami kekalahan memalukan dalam pertarungan tinju, lapor portal berita MailOnline semalam.
Pesohor media sosial bernama Sajad Gharibi itu mempunyai lebih sejuta pengikut selepas mempamerkan badannya yang sasa dan memiliki berat sekitar 176.9 kilogram (kg).
Bagaimanapun, apabila dia memasuki gelanggang untuk menentang peninju digelar Kazakh Titan pada bulan lalu, pertarungan terpaksa dihentikan selepas dua minit apabila Gharibi tumbang.
Saiz badan Gharibi kelihatan tidak sebesar seperti dalam gambar di akaun media sosialnya, manakala penonton-penonton percaya dia sukar untuk bertahan apatah lagi menghayunkan tumbukan.
Sejak pertarungan itu, Gharibi telah memadamkan foto dirinya yang mempamerkan saiz badan luar biasa, lapor akhbar Daily Star.
Gambar dan video yang ditinggalkan hanya menunjukkan keadaan tubuh badan Gharibi yang lebih kelihatan seperti manusia normal.

Hanya 14 hantaran kekal dalam profil Instagramnya dengan sebuah video senaman angkat beratnya pada 30 Julai lalu.
Gharibi sebelum ini berkata, beliau akan menyertai perjuangan menentang Daesh dan menjadi senjata rahsia Barat menentang kumpulan pengganas itu. – Agensi